qundao/data-zh-poetry huggingface dataset:
岁暮旅怀五章·其一
作者：姚燮
朝代：清
体裁：古风

友朋尽谋岁，过者日见稀。离居得闲寂，寸念转无依。出陟吴山巅，还循西湖湄。短日催空钟，北风飒吾衣。萧瑟有枯杨，冻鸟蹲其枝。照影各无偶，相顾亦不疑。归来剪孤烛，兀兀垂重帏。且对瓶中花，罄此樽中醅。
岁暮旅怀五章·其三
作者：姚燮
朝代：清
体裁：古风

古人不我绐，即之终茫茫。卷帏看星斗，但见浮云苍。浮云不到地，眼摄千灯光。千灯高过城，知为江上樯。江阔雁路空，供我孤心翔。心虽无羽毛，瞬息能及乡。俯见东海城，彻夜群生忙。吾家幸安适，御冬差有粮。
岁暮旅怀五章·其二
作者：姚燮
朝代：清
体裁：古风

既罄樽中醅，闲愁复何在？炯然虚室中，陆离发华彩。华彩扬春姿，竟忘岁华改。袅以一缕风，其馨若兰茝。始知薰炉香，荡壁作云海。夐思索元窈，生理旷有待。姑与天地心，一息閟千载。顺化而优游，古人讵余绐？
岁暮旅怀五章·其五
作者：姚燮
朝代：清
体裁：古风

飞梦越东海，梦见修竹门。弟妹及妻子，环侍头白亲。饤饾错菹果，饯岁方开樽。庭前梅花枝，已有红萼生。我梦颇怡悦，为拭枯苔痕。倦眠梅下石，醒见孤枕存。暖日已过窗，广市人声喧。聊写羁孤愁，浩莽还八垠。
岁暮旅怀五章·其四
作者：姚燮
朝代：清
体裁：古风

非无御冬粮，思我苦萧瑟。结其思我心，照空作明月。明月人不见，我独见真切。此光无溢明，但照我心密。遂使异地身，如已在家室。吴山何幽深，越山何崷崒。倏此一寸心，磊磊与萦结。且复垂重帏，以我梦飞越。
岁暮有感得虫羽六章
作者：姚燮
朝代：清
体裁：四言诗

虫羽知蛰，败叶满庭。象之所遘，浩无一青。盛年不留，匪我谁愒？委以为藾，而投于壒。（一章）惟壒之扬，惟心之掁。鉴碧为赤，神以扰盲。憯不知警，外垢用妨。弗怊弗徼，念我君子。鄙我小人，其痏其佹。（二章）贞元无戬，细人罔践。蓬发而栖，惭彼婉娈。谓天高兮，独是戴之。谓地厚兮，犹是载之。曷平心之概，以黜其痗。（三章）有马赩赩，不靷何絷？非不我絷，畏彼原隰。原隰竲竲，为冰为淩。穹庐莫假，于何式凭？怛焉中道，天其与矜。（四章）有萌之春，来或俟兮。有室有家，往或至兮。既不我退，亦不我遂。惴乎昧兮，委将弃兮。（五章）察察亦明，粥粥亦营。旋斗之柄，于何为竟？念我父母，思我友朋。言顾我趾，言拊我膺。我歌怆兮，谁其谅兮？（六章）
岁除日自校一年所作诗戏题三章·其一
作者：姚燮
朝代：清
体裁：古风

身入漆氏林，惧夺墨之质。游骑驰八埏，终当有归室。平达无可疵，等于中危疾。鼓翮随凤鹏，何能破天出？岂真元籁初，欲奏必琴瑟。扪心不可安，展转视吾笔。
岁除日自校一年所作诗戏题三章·其三
作者：姚燮
朝代：清
体裁：古风

禅坐矜了悟，众魔已来缘。欲穷万派流，须宅昆崙颠。昆崙在天地，不过石一卷。便能提挈之，恐非枢之全。不如吾还吾，或亦仙之仙。春秋何是非，鸟虫体自然。
岁除日自校一年所作诗戏题三章·其二
作者：姚燮
朝代：清
体裁：古风

愿以炉中火，拉杂摧烧之。转念一寸蚕，尚知爱其丝。天生吾面目，肖者知有谁？何况最灵心，岂无独得思？独得问何在，自问还然疑。胡为古大家，犹难空所师。
岔河
作者：姚燮
朝代：清
体裁：七言律诗

七县星棋布吕梁，云龙蜿蚴昔封彭。地回西楚分睢泗，山入东齐固峄防。谢垒屯军馀草木，汉家陵树有风霜。客来览马邳州道，千里沙平落日黄。
岔河
作者：姚燮
朝代：清
体裁：七言律诗

气遏云头万隼过，眼明沙尾一山拖。飙声天角龙呼雨，人影波心马渡河。屋窄门洼装暂卸，葱甜薤辣酒微酡。来朝驱马阴平道，篆峄秦碑带藓摩。
岩庵
作者：姚燮
朝代：清
体裁：古风

饥僧出门猿守屋，松篁泼空云气绿。密云不放磬声漏，云外人来但闻瀑。瀑光破云得一径，四山日高径独暝。径苔腻露香过花，太古春元此包孕。云根搜尽不见庵，庵在松篁叶底渰。松篁埽云日竟到，照见佛衣如紫岚。
岷峨
作者：姚燮
朝代：清
体裁：古风

岷峨屼苍苍，神丁断天户。灵坎泄大潴，一泻走齐鲁。云阳懈束缚，支流溢淮浒。澒洞欲西纳，破碎复东吐。势盛作回折，百折无一阻。齐山列岸防，苔色黯灰土。鼋鼍试戈甲，白昼弄昏雨。扬帆过其下，心神挟飞舞。荻洲灭龙子，霸恨倏千古。零落烟海鸦，盘空避潮弩。
峄山
作者：姚燮
朝代：清
体裁：古风

铲沙出烟色，淬若芙蓉铓。棱棱照空碧，薄日凝无光。中包极深赭，横叠皆老苍。危凹断成涧，怪砾环作墙。鹤翅陡旁折，龙首忽上昂。草木不散附，特立天骨张。防山一拳石，万古遥相望。太阴郁元气，至正朝明堂。结束泰岱脉，控扼齐鲁吭。龟蒙矧奄有，大东宜其荒。
崱崱屴屴当猛虎行
作者：姚燮
朝代：清
体裁：古风

猛虎虽猛，不食瞽儿。手提长鞭，来逐野麋。杀人以舌，消膏竭血。尔有子孙，生气断绝。朝塞南户，暮筑北墙。出为虎食，不如匮粮。崱崱屴屴，平路生棘。长桥未修，大水来逼。上山不得为猱，夺木而处，不得为枭。冒风垂脰，其声嗥嗥。诱我甘言，我亦知之。破体生痛，曾不见医。子有戈弩，亦何敢抗汝？堂堂大丈夫，不值拜牛竖。尔虎有伥，我灶能炀。莫言地窖深，上有昭昭赤阳。有酒使尔醉，有肉使尔饱。但愿不下霜，遍地活枯草。有屋使尔栖，有马使尔骑。但愿西风和，安稳千鸿飞。有官不满尔爵，有钱不充尔橐。猛虎食量无兼人，猛虎猛犹弱。
巡江卒
作者：姚燮
朝代：清
体裁：古风

日食县官米，充为巡江卒。日米一勺不救饥，夜夜巡江苦难说。江烟惨惨风瑟瑟，烂水冲泥照凄月。行行击柝且曼歌，步步声声动凄咽。尔亦有妻子亦有家，为尔无眠眠不得。年丰无盗贼，尔不巡江谁尔责？不见关官汛吏日食太仓粟，夜夜琼尊唱欢悦。吁嗟乎，巡江卒。
巫山一段云·宿醉初爽新梦犹怯对景微吟不知有欢怨也
作者：姚燮
朝代：清
体裁：词

酒泥深深劝，弦听续续弹。烛横钗乱画帘单。风露堕凄寒。似绮烟明水，如钩月挂山。柳莺初语晓星残。人袖尚阑干。
市肆看刀
作者：姚燮
朝代：清
体裁：古风

屈之如环放手直，声作金鸣质非铁。利可断佞岂钝材，此辈无肝价难说。侠髯不来革囊裂，电紫当眉影斜瞥。便肯与我我亦辞，又恐无端唾壶缺。我志虽寒血犹热，耳属于垣且缄舌。慎加拂拭葆莹洁，终有人来与钩锲。别刀去问西家沽，酒味而今都薄劣。
帘影
作者：姚燮
朝代：清
体裁：五言律诗

帘影荡横波，波云天上河。纤禽烟翡下，小草兔丝多。月洁庭难夜，心孤怨易苛。昨从星女袖，借得玉龙梭。
席上酬沈司马文藻惠药十四韵
作者：姚燮
朝代：清
体裁：五言排律

舟行五旬路，襟上老尘㙠。秋色入峻爽，烦胸待刮篦。气渊今得汞，神马仗为輗。大续资龙骨，中黁凝麝脐。养暄逾瘴桂，蠲忿此灵犀。抱匣缄珠贝，分煎遍老齯。七年何恃艾，一勺好斟蠡。泬海春生盎，天河晚拨䨑。相因惊食少，大半苦愁挤。诤或同投石，恩宁数与醯。去逢三岛客，报尔五芝泥。慰字胜常嘱，单方古法稽。深情真玉切，厚馈况金赍。使我驹乘化，官骸脱犴狴。
席上酬赵云门先生钺并呈王大令师丕显得三十韵
作者：姚燮
朝代：清
体裁：古风

敢誇梯天能，尚愧出泥暂。奏雅方导和，扬风愿惩滥。琼台烛已升，华桷日犹瞰。坐花错紫缨，搴柳卸朱韂。元玉森众林，黄榆削孤堑。群象回猋轮，吾心握冰㽉。列帜楚汉交，分符癸壬验。精铅沆气流，上地斗宫占。文昌七曲珠，武库一泓剑。其运东南开，斯人王谢兼。小子蠢蚓讥，得与清蚁汎。斯时空景秋，平湖夜光敛。飞甍插凤高，太素拭晶潋。丽汉缭古虹，秀露洒微�。垂幕江茝芬，贴屏海棠艳。名社中州颃，丰厨大官餍。鸡筹迟夕壶，鸬杓斗春酽。舞谁罗袖倾，醉许角巾垫。发论无龃龉，流态各嬮嬱。祇憾休文遥，罔慰元叔念。丈筵撤尊彝，矮几列简椠。鸾翠笺倒舒，鸦青墨微蘸。绝唱应刘师，承平开宝鉴。呼吸通灵奇，词采购华赡。汗马珂与锵，云螭藻堪掞。较射惭失正，罚觯愿司坫。静麝吹温温，晨乌发滟滟。落落谭正酣，欣欣情未厌。吉祥五世礽，弥缝万古憾。巀�龙门开，侥倖鲰生忝。
席上醉歌赠妓
作者：姚燮
朝代：清
体裁：古风

獬廌不饮恶溪水，凤皇爱占青桐枝。玉潭春水静如练，微风偶激生涟漪。夙昔初遇君，君方垂髫时。射屏花软剪鸾盼，袅灯气弱吹兰丝。苕娘名姓冠三曲，当筵未许端正窥。后闻琼树方盛丰，绮芒上薄高天虹。东南巨贾挟金币，隔帘颜色无由通。自惭叔夜多悲愤，敢冀怜才到红粉。登城遥望天末楼，但有长江去衮衮。长江不断千里流，男儿出门行九州。漫依花月度晨夕，坐令青鬓成白头。与君觌面况秦越，何当欢乐何当愁？七年三上燕京道，楚雨吴烟捩孤鸟。长卿踯躅归茂陵，封禅文谁卖残稿？狂名莫报公卿知，还借酣歌振潦倒。黄金消铄白日换，黛阁珠帘倏秋草。安能细撷断茧丝，更向红蚕寸心绕。去年八月还海城，流欃过海方用兵。海阴赤雹乱旗色，城头黄叶搀雨声。闭门只守杜陵屋，从军那得终生缨？横胸磊砢谁消得，眼见垂杨冻春色。连营柝静江月高，忽听晴空唳风笛。笛声远引风呕哑，薛涛门巷枇杷斜。玉钗影乱坐华烛，君抱箜篌向凄独。苦将宛转前溪词，翻出伤心大堤曲。相知不厌歌百回，有感难辞酒千斛。歌尽且弗唱，酒尽须重倾。不知携手转何许，低徊不语含远情。君生苧萝里，来住芙蓉洲。苧萝已断不可接，芙蓉零落谁能收？鸳鸯岂厌锦巢护，欲凭荒渚依閒鸥。为言沦落风尘苦，忏后愁心郁难语。银荷四灿翠樽举，夜夜紞如过三鼓。燕子已老桃花飞，看到苔根锈苍雨。时去不可留，事往空涕零。晴空摇曳动烟絮，力微堕水成浮萍。胡为江东声誉满天下，亦尔十年未换青衫青。吁嗟乎，士为知己用，女为悦己容。恻恻两心在，怅怅安所从？不如君骖灵虬我文驷，披云长啸蓬莱峰。世间一切谁为有情物，行当逍遥寂寞相与游无踪。
席上重遇钱郎
作者：姚燮
朝代：清
体裁：古风

金乌不驻颜，欢心亦何久？神骐骨朽燕台寒，太仆圉人与衰首。天街谁复屯云车，莹莹春月寻枣花。香枝昔日抱雏燕，咿咿轧轧今啼鸦。悲歌帘底泪成酒，朔风天外烟盘沙。钱郎弱冠冠群玉，晰面乌鬈秀堪琢。弱体难禁绮罗重，神光能使冰雪俗。淡疑无影隔筵烛，四壁飞尘变明渌。城南万柳开华堂，西山入幕明夕阳。当时横管歌伊凉，绕筵抑遏声不扬。四月沈沈入霉雨，五月六月荷花香。七月衰草飞严霜，牵牛在渚鸿南翔。断笺有字难成行，朔云如梦空郁苍，今兹对酒欢亦伤。垂杨春暮复已絮，明日零落委道旁。道旁蘼芜入天碧，照映钱郎好颜色。东风自持已无力，荏冉韶华尔自惜。我将荡舟走溟渤，安得御尔六铢之佩天孙裳，从我三山访黄石。
平原客邮次壁间东越何生韵示同行诸子四章末章兼调叶恕·其一
作者：姚燮
朝代：清
体裁：七言律诗

无端要作出山身，郸枕炊粱悟未真。衒嫁已羞金屋艳，待沽谁抱玉壶春？眼愁饿虱逃裈絮，心愧栖蜗附壁尘。漫指齐烟回合处，飞来独鹗厉清神。
平原客邮次壁间东越何生韵示同行诸子四章末章兼调叶恕·其三
作者：姚燮
朝代：清
体裁：七言律诗

醉緤仙虬御太清，山川历历锦舆明。旷无兀岸三河士，郁有苍凉万古情。久记燕台低骏价，枉传楚塞拓鸿程。便须我亦嵇孙辈，已厌唐衢恸哭声。
平原客邮次壁间东越何生韵示同行诸子四章末章兼调叶恕·其二
作者：姚燮
朝代：清
体裁：七言律诗

五陵意气尚豪雄，下马徵歌慰路穷。酒拟戏军陈灞上，花如名相出隆中。麦阴凉月沙田白，杏隙疏灯驿院红。汝拨琵琶吾舞剑，铁声搀雨沸晴空。
平原客邮次壁间东越何生韵示同行诸子四章末章兼调叶恕·其四
作者：姚燮
朝代：清
体裁：七言律诗

春筵画烛袅风丝，校赋高唐又一时。秃柳残绵初燕狎，纤桃甜梦老莺知。银筝别院收弦早，玉斗横河捲幔迟。神女千秋总疑案，未妨臣讽写王痴。
平湖
作者：姚燮
朝代：清
体裁：古风

平湖散渔榜，高城下鸿雁。遥林忽动摇，长风已及面。天云凝将夕，得势偶微展。蔼蔼初月光，横向水中见。
幽怀
作者：姚燮
朝代：清
体裁：七言律诗

暗判柳色妒屏纱，静有烟丝袅画叉。小阁寒深愁水近，疏帘云重有峰遮。一帆自送鸥心雨，独树初明燕背花。匿尔幽怀谁领得，白蘋只去媚渔艖。
庆宫春
作者：姚燮
朝代：清
体裁：词

天泬浮晴，水明通爽，远楼一笛吹起。无尽蘋花，新痕宿翠，荡摇如有几里。故鸿沉久，算除却、幽心堪寄。秋风凉到，关甚闲愁，感来如此。数年不过湖南，桨碧舲红，更谁同舣。阑干烟隙。平横落照，苒苒垂杨还倚。那春欢梦。堕多少、杯心帘底。天涯黄九。未懒吟情，旧人知否。
庆宫春·春日澹岩邀同小谱饮度心香室水榭听女郎王双喜琵琶有感湖上旧游
作者：姚燮
朝代：清
体裁：词

初暖烘花，薄晴媚鸟，画帘不锁春愁。旧梦山香，新声水调，为谁宛转勾留。四栏人悄，隔衣影、云波乍流。慢疑前度，疏柳西泠，月上洄舟。泥他翠鬋青眸。更倩东风，添写娇柔。明去苏堤，夕阳芳草，酒边莫唱梁州。恐伊小小，也凄咽、香魂玉钩。弦停响远，不尽缠绵，消与蘋鸥。
庚子元夕雪月夜同蒋宝龄徐炽昌陈佐钧买李三儿船泛舟梁溪今蒋徐二君俱下世重泊有感即寄陈君
作者：姚燮
朝代：清
体裁：古风

积雪之树今抱蝉，照月之水今栖烟。树非昔绿流波换，初种芙蓉娇可怜。芙蓉不识旧时客，低亸憨红惹凉碧。蝉边媚到远山青，烟际窥来老鸥白。鸥飞只向女儿湾，山似春人堕马鬟。当年画烛听欢语，此夕孤杯照泪颜。大江雪片飘蝴蝶，过影婵娟等风叶。那复湘蛾衫上黏，但听疏蛩梦中接。灯火一寸光氲氲，泪深梦浅思故人。故人半作地下鬼，贱子犹为陌路身。碧云梅花怨春别，箧中鸳鸯带百结。年华一逝成古时，水枕谁来共凄切？坐尽残灯酒醒无，横天露气逼城芜。城门一柳疏星挂，柳下玉筝弹夜乌。
度絜辞三章·其一
作者：姚燮
朝代：清
体裁：古风

拗颈葫芦贮砂汞，戈铋镫槃皆骨董。褊心推测宁有凭，万里青天量针孔。将军食粟一石多，美人倾脂流满河。可怜蝴蝶三春老，但怨春花不重好。
度絜辞三章·其三
作者：姚燮
朝代：清
体裁：古风

猕猴之影侏儒形，蜣螂运垢誇筑城。筑城万仞抵寸壁，已尽平生拔山力。防风髑髅混沌胎，微窍可凿通天台。风雷下驻木公驾，掌上黄河一丝泻。
度絜辞三章·其二
作者：姚燮
朝代：清
体裁：古风

轩辕为国华胥乡，有臣辅者蘧蘧庄。山河无界岁无历，生不为欢死何戚？骑牛过溪溪没桥，西来佛祖磨屠刀。几人入世忘牢骚，脱冠掷地苍蝇逃。
度絜辞三章赠潘孝廉丈德舆即送其还淮安四章·其一
作者：姚燮
朝代：清
体裁：古风

予生癖文字，取证惟古人。不能媚俗好，末意将安陈？京华二三月，花木争好春。挺然见孤秀，松盖何轮囷。休文君故交，佩服逾带绅。熟耳未觌面，犹疑私所亲。相将过高室，市远门无尘。夕翳汛林翠，鸟雀空阶驯。古貌澹酬接，葛天非近民。已令区区意，化滓还大淳。
开闸谣
作者：姚燮
朝代：清
体裁：古风

上闸水，三尺深，下闸水与中闸平。闸夫开闸敲铜钲，北船行尽南船行。南船轻，北船重。北船停，南船拥。开闸闭闸忙闸夫，长绳引板旋辘轳，过船负牵声伊乌。前船伊乌，后船邪许。北船张篙，南船打鼓。下闸开，中闸阻，眼看南流去如弩。
弃妇词
作者：姚燮
朝代：清
体裁：古风

旧剑不还椟，沈珠难再捞。碧绿鸳鸯衾，回首青云高。君子爱新人，新人金屋娇。窄鬓翡翠翘，纤腕玉龙绡。新人如兰苕，故人如蓬茅。在御琴瑟弦，夙昔坐犹操。偪侧车轮行，九州无寸毛。兔丝根不长，野葛系松牢。君宠深十年，君弃逢一朝。乞恩旦夕留，房帏生蟏蛸。心清水空鉴，命薄天相挠。安得琼霞丹，返此容华彫。
弃妾行
作者：姚燮
朝代：清
体裁：古风

大树一夕崩，栖鸟四城窜。眼中露草飞野燐，犹道明星画楼烂。画楼深深妾所栖，花静不闻乌夜啼。但闻管声忽高弦忽低，东风摇烛生红漪。弦繁管急乐莫乐，哀笳一声吹梦落。梦醒不见桃花红，主人没入千军中。主人不知西，妾行安知东？主人不为风，妾去安为鸿？头上金钗两头断，主人命薄妾命短。
张培基作耳聋诗见贻依韵答之
作者：姚燮
朝代：清
体裁：古风

冥心贯真始，独澈清夜言。孤阳中黍微，以坎孕其元。盲风吹谰辞，散漫无根源。笑彼荧听多，不森静室藩。仙语雷过軿，佛定虹挂幡。未导至幽窾，难通众妙门。视天若梦梦，成性终存存。悦辞春鸟歌，苦谢秋虫喧。大叩俟钟簴，小悟资墙垣。多疑人或狐，善啸我还猿。安庸断障碍，庶几惩劳烦。漫思君子聪，早钝前世根。吉祥止虚白，一例忘朝昏。
弱魂梦亡女作
作者：姚燮
朝代：清
体裁：古风

弱魂汝何来，不畏风雪翔。凄然欲我语，无语牵我裳。青红旧衣饰，整整三尺长。沈视好颜色，翻昧久死亡。或我梦犹死，与汝魂徜徉。梦醒我魂在，汝去魂何方？宿火炯照壁，脉脉其皇皇。开门寻汝魂，蒿目天色黄。低烟亘平湿，吹作万瓦霜。霜气接江海，海上孤城荒。城中湖上屋，水影交筼筜。水风摇孤灯，病人寒在床。人病刻悲汝，心腑交摧伤。魂兮信有知，去慎毋相傍。昔年汝病死，厝骨黄土冈。梨花两开落，临之无一觞。哀饥饮邙露，谁为耶与娘？缘梦致邈感，旧恩汝未忘。否因一气通，幻召无参商。灵草隔瀛弱，玉叶永萎�。安能悟达化，委念亡何乡。
归途杂占九绝句·其一
作者：姚燮
朝代：清
体裁：七言绝句

十年囊剑走天涯，尘眼谁知古押衙？且访蓬莱骑虎去，任渠春雨泣桃花。
归途杂占九绝句·其七
作者：姚燮
朝代：清
体裁：七言绝句

四弦忽向醉边闻，冰铁琤瑽搅夕氛。疑是秋潮翻骨母，楼船夜哨水犀军。
归途杂占九绝句·其三
作者：姚燮
朝代：清
体裁：七言绝句

花拥青天鳷鹊楼，明珠络角嫁牵牛。漫誇十万金钱赐，有女空山怨白头。
归途杂占九绝句·其九
作者：姚燮
朝代：清
体裁：七言绝句

归后亲孥各无恙，相期螯菊话秋卮。吾生共托皇仁厚，敢信清平有乱离？
归途杂占九绝句·其二
作者：姚燮
朝代：清
体裁：七言绝句

未识人间舌几存，纡筹密策总难论。可怜遍地金银气，化作流虹亘海门。
归途杂占九绝句·其五
作者：姚燮
朝代：清
体裁：七言绝句

记傍冰帘拂翠漪，醉横玉篴唱将离。可堪一样斜街月，今夜荒城照柳枝。
归途杂占九绝句·其八
作者：姚燮
朝代：清
体裁：七言绝句

吾友厉生东海客，军中消息昧存亡。昨宵破店梦逢汝，手挈娇儿两鬓霜。
归途杂占九绝句·其六
作者：姚燮
朝代：清
体裁：七言绝句

听说屯兵满汛台，危潮沸角昼生霾。不知名将谁严武，手馘匈奴献捷来。
归途杂占九绝句·其四
作者：姚燮
朝代：清
体裁：七言绝句

风蒲猎猎战斜阳，旅雁纷纷未息翔。翘首南云望吴越，垂天晚色极苍黄。
当古谣十三章·其一
作者：姚燮
朝代：清
体裁：古风

燔炰一丈筵，膏血百口命。清歌遏夜云，流鸿绕云听。
当古谣十三章·其七
作者：姚燮
朝代：清
体裁：古风

屈膝拜狐狸，恃金傲鸡狗。来时朱轮车，去时赤骭走。
当古谣十三章·其三
作者：姚燮
朝代：清
体裁：古风

城门有悬头，闭目不敢望。地下拾长刀，四顾莫知向。
当古谣十三章·其九
作者：姚燮
朝代：清
体裁：古风

飞为恶鹰食，止为毒�粮。燕子尔何愚，谢家有空梁。
当古谣十三章·其二
作者：姚燮
朝代：清
体裁：古风

灼灼双鼠目，无事常含嗔。宁骑山中虎，莫犯马上人。
当古谣十三章·其五
作者：姚燮
朝代：清
体裁：古风

陌路娟娟子，颦蹙双蛾眉。不是无家归，归家知有谁？
当古谣十三章·其八
作者：姚燮
朝代：清
体裁：古风

断巷新鬼语，入夜无人行。白月照荒地，何处投壶声？
当古谣十三章·其六
作者：姚燮
朝代：清
体裁：古风

旗纛鬨如沸，弹压千屯营。睨尔双眼白，顾我双眼青。
当古谣十三章·其十
作者：姚燮
朝代：清
体裁：古风

我有梨花春，劝君饮之尽。要行明日行，江头雨凄紧。
当古谣十三章·其十一
作者：姚燮
朝代：清
体裁：古风

要人不论年，要珠不论钱。可怜走穷路，来到黄河边。
当古谣十三章·其十三
作者：姚燮
朝代：清
体裁：古风

宝之如玉莹，弄之同瓦碎。天魔舞君前，罔两啸君背。
当古谣十三章·其十二
作者：姚燮
朝代：清
体裁：古风

绣出鸳鸯衵，兜胸替君煖。不谅辛苦心，只嫌带头短。
当古谣十三章·其四
作者：姚燮
朝代：清
体裁：古风

掩面不掩裳，闭户可踰墙。桃花藏密室，满路春风香。
当古谣辞二章·其一
作者：姚燮
朝代：清
体裁：古风

如何莲子心，不识蔗根老。叶底藏青梅，攕虫自来抱。
当古谣辞二章·其二
作者：姚燮
朝代：清
体裁：古风

将镜比明月，月缺镜常圆。将心比明镜，不照他人颜。
当古选丁篇
作者：姚燮
朝代：清
体裁：古风

治世宽边屯，孱兵糜天粟。日月供惰閒，精锐久不蓄。铃马西门驰，军符下神速。三日限起程，一夕四郊哭。大弁神仓皇，列户选壮丁。父老索子代，弟幼兄还行。富户百金赎，贫者迫重刑。重刑万难活，往战或勉生。北风吹纛云，整整列腰箭。营门传鼓鼙，白日气为变。亲朋难语别，仅许道旁见。瞠目若死僵，不知泪如霰。愿生弗力强，强力致不祥。安知与国事，此志宜激昂。丈夫不从戎，邱首惭国殇。树立在此行，离析安庸伤？
当春夜怨
作者：姚燮
朝代：清
体裁：五言律诗

明月照空阁，桃根春未归。帘垂孤燕宿，花尽断云飞。难拭梦中泪，谁牵别后衣？莫因迟暮怨，移怨怨芳菲。
当气出唱五章·其一
作者：姚燮
朝代：清
体裁：古风

东廊庖牛，西廊击鼓。大珠如烛明月光，钗声隔帷众妓舞。大海风凄，长城正雨。军装在泥，马蹄不得举。刁斗紧，翔雁稀。苜蓿瘦，榆树肥。榆树千丈，鸳鸯来飞。
当气出唱五章·其三
作者：姚燮
朝代：清
体裁：古风

幺弦和宫，二弦叶商。指有迎拒，意为抑扬。听者何闻，但闻琅琅。穷夜驰马，宝刀挂鞍。俯首冰结，仰面月寒。谁之功勋，驱我困苦。小民流离，大人之祜。
当气出唱五章·其二
作者：姚燮
朝代：清
体裁：古风

解尔佩钩，赠尔文绮。义难孤持，情且权委。白云漻漻，青天自高。飞雁向夕，野无林皋。荆榛纠结不可斧，荷锸投山泪如雨。
当气出唱五章·其五
作者：姚燮
朝代：清
体裁：古风

稽首君侯前，愿祝千万年。樽中有酒不醉，白日落海月上天。天门日烂，海水漫漫。人间有光，地下无旦。山根纠结相嵯峨，天门翕赩流霞多。天门自霞，海水自波。
当气出唱五章·其四
作者：姚燮
朝代：清
体裁：古风

乔林巢鸱鸮，而以为凤凰。潟下不植，何有兰茝芳？冶儿能饵美人醉，黄金能下壮士泪。壮士之泪以金市，美人之心以情死。高秋不作东风，枕石空山梦桃李。
当西曲变歌三章·其一
作者：姚燮
朝代：清
体裁：古风

对琴顽坐愁断弦，不如俯弄幽涧泉。桃花当风未肯静，遂使陌路多谗言。碧云迢迢天万里，缩入荒池一尺水，万物何人悟根始？
当西曲变歌三章·其三
作者：姚燮
朝代：清
体裁：古风

瘈狗不愁顶生角，盲马何能识山岳？煮硝炼磺求外丹，升天犹易脱骨难，肥肉留与他人餐。
当西曲变歌三章·其二
作者：姚燮
朝代：清
体裁：古风

狂澜溺我首，狂酒溺我心。柳花不煖鸳鸯衾，屏山隔灯千丈岑，下有密网罗黄金。
当西曲安东平五曲·其一
作者：姚燮
朝代：清
体裁：四言诗

愿欢如带，与侬相结。怨欢如影，顾之而灭。
当西曲安东平五曲·其三
作者：姚燮
朝代：清
体裁：四言诗

面憔发秃，欢当谅侬。昔日之颜，在欢意中。
当西曲安东平五曲·其二
作者：姚燮
朝代：清
体裁：四言诗

路旁之花，不如庭草。蝴蝶一春，拚飞偕老。
当西曲安东平五曲·其五
作者：姚燮
朝代：清
体裁：四言诗

梦莲得连，梦藕得耦。明日欢归，万事何有？
当西曲安东平五曲·其四
作者：姚燮
朝代：清
体裁：四言诗

大难大难，侬还谅欢。海风漂梦，绣衾夕单。
当解剑歌七章还家后作·其一
作者：姚燮
朝代：清
体裁：古风

攓篷望山，瘦眉一弯。日色穷窘，雁愁出关。过山望江，樯旗罥空。楼船如马，鲤鱼正风。升江望城，弓刀列营。秋蒿不绿，断角自鸣。入城望市，十户九徙。驱驱而过，但有羊豕。出市望门，未夕气昏。东邻键户，西邻葺垣。
当解剑歌七章还家后作·其七
作者：姚燮
朝代：清
体裁：古风

昔我之去，雨雪载路。策蹇而行，谁慰穷遇？今我之来，烽烟满台。履棘而处，谁慰怆怀？闭门亦愁，开门亦愁，相色而动，不如屋鸠。离家亦忧，在家亦忧，脱机而逝，不如海鸥。今所止栖，知谁之室。呼安吸危，谁料明日？言具我粮，言谋我资，言橐我衣。思远徙之，徙将曷依？
当解剑歌七章还家后作·其三
作者：姚燮
朝代：清
体裁：古风

壶有宿酒，俎无鲜鳞。瓮有剩米，灶无束薪。脱我橐钱，呼僮入廛。柴不必捆，鱼不必鲜。靧面而食，晚食而息。严城斗高，中夜月黑。残灯不明，乱笳相逼。和以枯篁，摧摧恻恻。助以饿蛩，啾啾唧唧。荡以孤心，掩掩抑抑。掩掩抑抑伤我心，海天万里愁云阴，墙东又急邻婺砧。
当解剑歌七章还家后作·其二
作者：姚燮
朝代：清
体裁：古风

到门见稚子，稚子还娇痴。喜我远道来，急呼牵我衣。升堂拜老亲，老亲苦憔悴。喜我远道来，含笑抚我背。入室觅病妻，病妻竟彫瘦。喜我远道来，下床挽我袖。阿妹从我后，阿弟趋我前。喜我远道来，环坐听我言。
当解剑歌七章还家后作·其五
作者：姚燮
朝代：清
体裁：古风

东门碌碡，西门櫑木。千夫挽钩，沈船渡头。军宿无厦，官行无马。风酸雨凄，没胫烂泥。朝报军船来，暮报夷船来，吏胥络绎奔行台。行台大官汗如雨，当路来听百姓语。昔日官如虎，百姓如鼠，今日百姓如狼官如羊。贫户当役，富户募粮。官不得案，百姓不得床。此六月间吾邑事，告我闻之心恻怏。
当解剑歌七章还家后作·其六
作者：姚燮
朝代：清
体裁：古风

夷船伺关不入关，调军如蚁营压山。炮车列岸旌旗翻，长刀出鞘弓满擐。似能踊跃堪同患，坐疲奔蹇，倏及秋晚。军心渐弛，流民渐返。谓扬天威，已往抚绥，惟赫赫皇命，孰敢抗违。谓守藩职，已来附依，惟岩岩天堑，孰敢犯窥？封告天子，天子曰噫。榜告庶民，庶民曰嘻。于暂亦宜，而久则非。
当解剑歌七章还家后作·其四
作者：姚燮
朝代：清
体裁：古风

园中葵，折以摧。雨打壁，风倒篱。黄鸡饿，啄莓苔。木叶落，空阶堆，烟釜剩粒愁蛜蝛。家人顾我言，六月避乱昨始归。门庭复整扫，典琴鬻画供三炊。归来未十日，尔亦失意都中回。我行信劳悴，家人共狼戾。狼戾郁伊，顾我而嘻。不愁无食，不愁无衣，但愁琐尾终流离。
当远戍辞
作者：姚燮
朝代：清
体裁：七言律诗

炯炯明河斗正高，茫茫阔海雁初翱。生涯乍可供团饮，忧患谁能仗宝刀？古思在胸聊媚笛，凄霜入夜已盈旄。思归未卜瓜期代，甲帐貔貅梦亦劳。
征部乐·剩垒
作者：姚燮
朝代：清
体裁：词

戍迁烽静，单骑客过红螺碛。破碎沙堆蔺石。缠紫草、巉负垣脊。同落凤，飞狐厄。强半是、汉痕唐迹。尚那角、日闪红旗，贴堑防秋立柴栅。何当负得，钩镵劲铁，来此垦烟寻镝。漫凭吊、云黄树赭，五原焦郁，下有殇魂宅。是谁筹画。想驻马、帐门横戟。到今时、逻夜人稀，雨丛磷碧。
徐州道中
作者：姚燮
朝代：清
体裁：古风

南来五日无山见，侧地山青忽当面。山腰云烂围大布，山顶日华动银线。风起云日忽碎揉，山光乃作波光流。飞鸿一翮两翮白，如烟翠中泛萍鸥。更泼馀岚落村树，柽绾樟结千苍虬。郁为露气香蒸浮，绕以潭涧声泠幽。未得夏雨绿已众，二月三月成凉秋。凭辕客思苦萧索，陡挽天水来润眸。弃车席坐行且留，大埃北捲空悠悠。
徐编修师及叶绍本黄爵滋两鸿胪黄编修式琮汪喜孙陈庆镛两户部招同人四十二人江亭展禊赋诗得五言二章·其一
作者：姚燮
朝代：清
体裁：古风

群孳向暄淑，太煦浩流演。境在意各往，所会异深浅。西山逼苍润，高城不可限。野树出云媚，原草得风展。远象匝行杯，生气协同善。良觏有今兹，微情转难遣。
徐编修师及叶绍本黄爵滋两鸿胪黄编修式琮汪喜孙陈庆镛两户部招同人四十二人江亭展禊赋诗得五言二章·其二
作者：姚燮
朝代：清
体裁：古风

片石拓遗序，抚墨追昔贤。精华耀千载，讵以文字传？抗古有真际，藻采特外缘。岁月去泱莽，此任谁为肩？凭阑俯烟海，落想青苍间。但觉气蓬勃，云鸟偕回旋。
得朱立淇山居书三十二韵
作者：姚燮
朝代：清
体裁：古风

绛山日对楼，流翠在窗簟。下横渔者梁，萝带乱成菼。曩游共筇竹，扶梦踏秋崦。古月悬壁生，倒景入天湛。天瀣濯吾魄，冰露气难犯。仙狖为朋携，蠹桂作薪揽。苍然十二屏，晴霄挂珠菡。垂袖静女姝，执圭丈人俨。穷搜到石髓，滑拇不知险。两年病中梦，往往堕深巉。山川今复秋，众木苦摇撼。凉飙促禦棉，大地肃蝉范。贱子方远归，索居习威憺。浮浮尘中心，渐喜抑之澹。强思制阔巾，裹顶护元髧。师事天随翁，力补半生欿。哀乐如烟蒿，翳人苦黮黮。终难束冥心，低头事丹椠。夕灯忆吾子，末由慰情慊。屋角篁佩声，海雨激相掩。低徊尺素书，珍重抵衡紞。未敢谢迂疏，转自愧坎顑。两意风中旌，遥遥与磨飐。恍若鸿背行，藓日逼衫馣。一舟无百里，百阻听一感。梅龙横铁沙，沙水旋平滟。坐钓朱尾鲇，夙昔吟帽闪。稍可排阘茸，谢客兴犹敢。酒当新酿斟，韵可旧诗捡。探胜不厌重，俊味得回榄。寥泬涧上亭，披岚数鸦点。照面珊瑚红，桕枝出霜染。
微雨
作者：姚燮
朝代：清
体裁：五言律诗

暮秋洒微雨，转减昨宵凉。鸟拂乱叶堕，蛩依老藓香。城阴入湖气，檐色出天光。结坐不邀客，近吾于世忘。
徵招·为叶生禹亭作听秋吟馆图倚石帚调
作者：姚燮
朝代：清
体裁：词

遥闻槭槭萧萧响，湖云四棂横接。若有美人兮，抱兰心凄绝。飐灯风一发。惹吟想、细摇难贴。是雨声耶，是梧桐片，是芭蕉叶。突兀一诗成，开门看、千山万山明月。馀响带愁遥，恰鸿飞天阔。愿拖双笋屧。袖新卷、酒边同说。好添种、个个潇湘，近纸窗安榻。
徵招·家养恬孝廉竹雨吟遗稿，为其子敬堂茂才属题，依白石黄钟下徵调。
作者：姚燮
朝代：清
体裁：词

瘦驴共踏燕台雪，关心十年前事。自后各漂零，渺天涯鸿纸。奈何君竟死。但留得、旧笺盈笥。荔帽青山，藓裳黄土，可怜如此。怆矣起挑灯，低徊读、清声和之芦吹。苦我似孤猿，下无端清泪。茂宏欣有子。敢身后、盛名终委。读初罢，淡月当檐，正露篁流翠。
德州大风渡河至留智庙下车成歌
作者：姚燮
朝代：清
体裁：古风

大风昨日趋东阿，今日大风安陵过。昨行陟山今渡水，若以洼险争兀峨。孤城抗水水难激，水偏逆折扬其波。水高岸下猛旁溢，洋洋赤地生盘涡。广川向北入中水，天胎一点漂浮鹅。下流衡漳不可塞，迸气泄入胡卢河。我车欲渡未敢渡，水与桥并桥梁颇。四蹄腾掷待收制，瞥眼已落空中梭。防南五县极卑卤，往往白日游鼋鼍。紫微纵可作屏障，宣房失戒还如何？斯时风力益遒劲，千林飒沓倾枝柯。龙且怒抵背水阵，夸父倒曳追阳戈。粉衣墨面冻指爪，车箱局屈同蚕蛾。仆夫跨辕帽蒙顶，乱鞭筛马相叱呵。须臾抵店脱危苦，急倾瓮酒如泽菏。心肢稍暖意亦定，仰看千里流鸿多。嗟尔风伯恣饕虐，譬彼虎政徒烦苛。皇皇真宰操生柄，太平不作箜篌歌。东方月出烂冰色，大圜倏若青铜磨。臧家桥畔好风日，明朝看柳踰滹沱。
忆傅濂
作者：姚燮
朝代：清
体裁：七言律诗

大江过雨海烟晴，照夜霜华万里清。待汝悬灯无铜斗，看吾侧帽抚瑶筝。鹧鸪夹竹山今夕，蓉叶眠鸥画可成。倘梦畸人来茅屋，药边矮几正孤檠。
忆园居四绝句·其一
作者：姚燮
朝代：清
体裁：七言绝句

虚棂不惜密窗遮，匝得天痕似软沙。三两疏筠阴未足，只宜琴簟护秋花。
忆园居四绝句·其三
作者：姚燮
朝代：清
体裁：七言绝句

偶趁课閒期客至，惯寻事便慰僮忙。安垆扫得烟阶叶，细煮春泉领藓香。
忆园居四绝句·其二
作者：姚燮
朝代：清
体裁：七言绝句

小盆月季过时红，能借春颜作媚工。莫放廊西吾读处，浅檐时有揭书风。
忆园居四绝句·其四
作者：姚燮
朝代：清
体裁：七言绝句

挂上罗丝一丈柔，槎枒瘦树老墙头。不遮风雨不遮月，怨汝冬时爱汝秋。
忆娄文学皋二章·其一
作者：姚燮
朝代：清
体裁：七言律诗

苍髯一尺动虬丝，醉面桃花打柘枝。寺里束装僧代仆，角边传饯妓行卮。脱身几入乱军手，橐笔曾无畅饱时。闻道飞蓬满歧路，春阳不照病驎姿。
忆娄文学皋二章·其二
作者：姚燮
朝代：清
体裁：七言律诗

别时莲叶灿金罍，近日芙蓉满戍台。一札交情悲瓠落，大江秋色梦鸿来。但闻驽马都骖乘，不信灵鱼竟曝腮。未许麻鞋告天子，鲰生亦有杜陵哀。
忆客
作者：姚燮
朝代：清
体裁：五言律诗

天阔云为海，风颠树作潮。人归难系梦，夜静独吹箫。去雁家谁问，离心发共彫。一眉帘末岫，瘦影月迢迢。
忆少年
作者：姚燮
朝代：清
体裁：词

疏疏帘子，层层花气，低低弦语。香风一丝动，系愁心不住。莫慢苦吟金缕调，黯灯屏、湘云和雨。春阴软无力，荡蝶魂来去。
忆少年·藕畔忆旧
作者：姚燮
朝代：清
体裁：词

那边楼影。那宵灯影。那人鬓影。拢筝唱金缕，有啼声隐隐。隔水空将门巷认。便芙蓉、断红都尽。鸳鸯自来去，却不知天冷。
忆旧游·为周澹岩题其先世铁士先生所居秋水堂图，同杨细士韵。
作者：姚燮
朝代：清
体裁：词

访水南郑隐，雪北徐园，燕闭鱼扃。乔木城东宅，尚春篁径翠，秋荔垣青。有翁孑身遗世，娱老写黄庭。感二十年前，携灯借榻，我梦曾经。荒形。纵非昔，仗守研文孙，补葺池亭。画境依稀是，漫凄凉风月，柳断荷零。朅来旧栏重倚，高躅吊鸿冥。算把得清芬，湘梅黛干环四屏。
忆旧游·坏城
作者：姚燮
朝代：清
体裁：词

记环谯碧柳，锁堞红棉，绮丽关河。近自州军改，便垣泥缠苜，版雨摧莎。暗潮啮根还紧，颓绿似横拖。况夜蔽无门，空营月息，老树风捼。谁过。夕阴里，见断碛驱羊，凹阜行驼。一段荒凉画，尽烟残人剩，街月昏矬。役夫几时重集，鼛鼓听喧歌。削曲岪天梯，长云万雉金翠峨。
忆旧游·寄沈东岑吴中
作者：姚燮
朝代：清
体裁：词

记绿蘋桨短，红藕帘疏，共倚春词。一曲伤离后，问灯云榻雨，梦瘦还肥。只愁画梁如昔，巢燕已全非。暮宿酒痕青，罗襟待浣，又蘸新啼。依稀。那回事，算值得人人，眉楚鬟凄。烟水东流尽，便等身金好，难铸相思。试看女坟湖上，日夕鹧鸪飞。恁一路江南，杨花乱落人未归。
忆旧游·题叶午生海蒳轩词
作者：姚燮
朝代：清
体裁：词

甚野云石帚，残月屯田，格韵能超。青鬓韦郎瘦，倚画帘双髻，闲谱琼箫。慢歌小桃红曲，花梦女儿娇。羡点点深深，三生早种，慧果情苗。生绡。倩谁写，似脆管初簧，宛转工调。我亦能愁语，钽衾灯秋雨，帆笛春潮。况堪酒醒人去，杨柳泰娘桥。怨燕子仓庚，吟君旧句魂欲消。
忆昔行
作者：姚燮
朝代：清
体裁：古风

疏岑远树初日黄，断芦在岸明积霜。寒江流凝得冰意，乱帆风捩随鸟翔。鸟自在天帆下江，西流一折波泱泱。忽忆往岁六月好，高荷大芋秋为乡。荷华似人媚清镜，芋叶如扇遮夕阳。蜻蛉万翼助烟态，茭蒲十里争雨香。吾船迤逦入青绿，吾心澹沱吾身凉。楼台风篴蘋末飏，乍有新月窥渔梁。此时且乐乐未央，以兴寄酒情亦将。薄酣不识露生袂，卧压山影天为床。梦中烂地踏莲叶，醒时絮语闻鸳鸯。谁知景物变萧飒，况复昔侣今殊方。乃知欢乐不可常，每以事后增悒怏。
念奴娇
作者：姚燮
朝代：清
体裁：词

风情依约，拂鹅笺，乞赠天涯愁句。水底山眉多好影，苦被乱荷遮住。六柱船红，双鬟人翠，傍叶调弦语。夕烟浮动，飒然吹起凉雨。又若招我琼樽，红炉之侧，旧日曾眠处。芳草西泠苏小宅，冷曳湖风寻去。荻响鸥醒，柳疏莺避，那信秋如许。梦回人远，隔楼摇过江橹。
念奴娇·凤仙花
作者：姚燮
朝代：清
体裁：词

蜀绡霞腻，比钗头㔩彩，碧厨人剪。怜恁女儿生性急，耐得年年凉怨。媚尾黄深，梳翎翠小，幺嘴攕红卷。曲中声苦，泪痕银甲弹满。更似瘦孕蝉珠，隔栏唾影，圆惹烟丝串。香梦乍回宫月白，十二临春天远。弄玉钗鬟，冷金蝴蝶，画样翻秋扇。井梧花落，夕风一色吹乱。
念奴娇·秋宴夜阑，美人归去，拈此解志恨屏眉。
作者：姚燮
朝代：清
体裁：词

如何良夕，坐琼箫锦瑟，寂寂帘阴。蕙气梳烟香语细，画蛾扑上罗襟。车子催灯，侍儿收扇，报说夜凉深。银河天际，起看斜月横参。行复醉凭人肩，穿花潜远，鬟重不胜簪。六曲栏杆三面树，可容残梦重寻。两处高楼，一般中酒，愁绝是孤衾。梧桐西院，问谁还打疏砧。
念奴娇·越园观剧晓归
作者：姚燮
朝代：清
体裁：词

彩云亭榭，甚今宵、留我幕绡深处。迭鼓垂灯春似海，扇影鬟香无数。白纻鸳鸯，青陵蝴蝶，融入歌心否。樊川狂牧，不知身在羁旅。堪奈晓色催人，出门扶醉，兰梦消何许。眉月未沉天泛卵，烟气濛濛吹雨。风片花筛，水声柳烟，三两残莺语。横塘七里，画船迢递归去。
怀九老诗九章 其一 丹徒杨山人铸
作者：姚燮
朝代：清
体裁：古风

乾嘉名流此硕果，秋影君山玉为笴。瓣香太白无俗诗，江上年年走烟舸。春灯画雨金阊城，携箫拨柳同狎莺。结髯醉作女儿态，使我难忘那夜情。
怀九老诗九章 其七 归安奚山人疑
作者：姚燮
朝代：清
体裁：古风

一楼俯溪如莲茎，云漪汎动檐额青。书声渔唱互酬答，月灯下上群鸥醒。昔年话梦西风凉，酽然酒气搀茶香。骚人自有薜萝愿，不制红衣媚夕阳。
怀九老诗九章 其三 长洲陈学博基
作者：姚燮
朝代：清
体裁：古风

一衫潦倒君罗隐，堕魄烟邱泣金粉。风篁刻梦湘眉彫，不让三闾擅悲愤。盛名苦换银丝发，末路生涯剩薇蕨。随园宾客今几留，倦雁关山独飘忽。
怀九老诗九章 其九 秀水家明经观光
作者：姚燮
朝代：清
体裁：古风

颉颃天籁富金石，高座指挥如意铁。倦还约束千古眼，不管春花遍狼藉。七年不过丁卯庄，九霞常梦昆崙觞。延平剑气逼牛斗，郁然远见青虹光。
怀九老诗九章 其二 山阴杜孝廉煦
作者：姚燮
朝代：清
体裁：古风

瘦姿为鹤宜立雪，谁信怀中抱明月？潞河春晚行送君，归梦蘼芜感芳歇。今当闭户逃吟禅，霜岚束尔琼骨坚。剡舟咫尺不能到，空向云门忆杜鹃。
怀九老诗九章 其五 吴江郭布衣凤
作者：姚燮
朝代：清
体裁：古风

匿名不出松陵里，苦守灵芬哭兄死。霜篝在屋梧桐低，琴角悲声续枯指。白须红舄青竹筇，风格颇似东园翁。高秋泱漭山川气，收拾深杯菊影中。
怀九老诗九章 其八 山阴汪广文能肃
作者：姚燮
朝代：清
体裁：古风

广文品酒如品泉，醉草能作张旭颠。吴山秋风万里到，招携坐桂同华筵。玉厓絮云塞猿语，夜抱禅灯听江雨。襄阳诗骨倘健存，定复难忘柘枝舞。
怀九老诗九章 其六 嘉善黄太守安涛
作者：姚燮
朝代：清
体裁：古风

涪翁少狂老还狷，酒海乘船不投湎。春桃手撷婀娜枝，辄复高歌露英眄。息耕草堂花几开，鹤魂可守吹箫台。何年缚得凤羽帚，为吾重扫西窗苔。
怀九老诗九章 其四 钱塘陈大令文述
作者：姚燮
朝代：清
体裁：古风

琅嬛门下谁绮才，使君远蹑彤云来。六朝楼阁入残照，美人送睨蘋花开。拥艳穷居不称意，晚年犹作祁门吏。共识元龙天下豪，柳陌华旌看春骑。
怀厉山人志
作者：姚燮
朝代：清
体裁：古风

山中劳人梦魂拙，醉拥江楼一衾铁。柴门尽夜孤柝声，晓起开窗万峰雪。疏林迢迢群雀飞，空田无食野犬饥。风能作梳客愁鬓，云不为棉吾怨衣。故人老瘦今何依，贱子漂摇绝境栖。馀生各抱枯尘面，莫乞高天一寸晖。杀身饵世犹恒事，置砚曾无读书地。文章微贱供豪役，生死荒凉逼穷泪。烟波画蘋双白鸥，今年三月南湖楼。飘缨公子寻沽马，横槊将军载艳舟。与君狂歌大白浮，未知众乐何独愁。阳春莺燕织暄语，闻之但似啼乌秋。今朝浩莽怀吾子，陌路难求真姓氏。乾坤物象方苦寒，我有热心向谁委？故城没海鱼龙骄，世外梅花香独飘。苍翎癯鹤易成素，绝粒容成难见招。
怀陈奂杭州
作者：姚燮
朝代：清
体裁：五言律诗

依人犹困食，垂老尚穷经。莫使珠藏橐，相期刃发硎。风湖孤鸟下，云海乱山冥。愿载新槽酒，从君辨豹鼮。
怨柳七绝句·其一
作者：姚燮
朝代：清
体裁：七言绝句

柔枝婀娜称春长，不肯随风向夕阳。三月江南过三日，含来薄絮待谁香？
怨柳七绝句·其七
作者：姚燮
朝代：清
体裁：七言绝句

东风避柳去吹花，花影迷离燕子斜。花落明朝红满地，柳枝与尔挽香车。
怨柳七绝句·其三
作者：姚燮
朝代：清
体裁：七言绝句

四柱红船荡得烟，薄衫春女正春年。微波不怨怨杨柳，怨汝情长只自牵。
怨柳七绝句·其二
作者：姚燮
朝代：清
体裁：七言绝句

晚眉略倦晓眉醒，晓露如霜晚月冥。梦过一春好时节，秋风早晚又飘零。
怨柳七绝句·其五
作者：姚燮
朝代：清
体裁：七言绝句

可怜瘦极难持弱，一样情长总为春。眼底纷纷来驻马，曾无马上去年人。
怨柳七绝句·其六
作者：姚燮
朝代：清
体裁：七言绝句

不雨已教含雨气，青鬟一绺带烟拖。谁来梳栉看齐整，忆着东风怨转多。
怨柳七绝句·其四
作者：姚燮
朝代：清
体裁：七言绝句

明与缠绵暗与愁，最深江水最高楼。江深却照高楼影，帘子沈沈不挂钩。
怨诗五章·其一
作者：姚燮
朝代：清
体裁：古风

生小两结发，春花连理开。花开同枝艳，花落同土埋。夫婿峨鸃冠，赫赫凌中台。右拥娇越姝，左抱媚吴娃。群鸳春水乐，孤雁霜天哀。汉月亦自皎，昏夜多云霾。东邻田舍女，裙布荆为钗。自怜馌饷苦，慕妾情依徊。安知期白首，不如贫贱偕。
怨诗五章·其三
作者：姚燮
朝代：清
体裁：古风

朱华发朝曦，芳兰就晚露。美人来潇湘，窈心静含素。低鬟铿珰珠，轻腰约縠雾。与我期东郊，何以致夙慕？铭心指江流，相弃等道路。青鸟在蓬瀛，延伫空日暮。
怨诗五章·其二
作者：姚燮
朝代：清
体裁：古风

仓庚戢其翼，柘林鸣斜晖。青楼谁氏妇，绰约罗敷姿。约腕玉条脱，称身金缕衣。兰心化莲苦，缘茑从槿枝。双燕巢画梁，欲诉安所辞？携筐就南陌，反身还入帏。骏马从西来，马上轻薄儿。少小班家女，十岁投深宫。春兰俪幽淑，秋月澄华容。君王忽不顾，团扇悲秋风。含泪思昔日，姊妹桃李红。围卮饯东郊，艳服骄车骢。临行佯拭泪，狂喜动私衷。一别忽十载，信息如逝鸿。阿监同乡来，贻我书匆匆。昔日皆覆额，儿女罗庭中。
怨诗五章·其四
作者：姚燮
朝代：清
体裁：古风

天暝愁日落，木劲愁叶飞。送君出门去，暂留亦终辞。妾如天上月，赠君道里思。满月如妾面，新月如妾眉。出门复入门，恐非今日姿。思妾益君痛，劝君还弗思。
恩县秋感四章·其一
作者：姚燮
朝代：清
体裁：七言律诗

勒马东齐古贝州，苍山赭水漫难收。祅虹避日天阊皎，秃鹞抟云溟渤秋。破壁凉镫摇剑气，危谯短篥逼襟愁。更凭高阜看明月，黄水西来万里流。
恩县秋感四章·其三
作者：姚燮
朝代：清
体裁：七言律诗

昨闻夷虏下连樯，瞥若骖车大路翔。但筑水城当石虎，谁弯天矢射星狼？乱笳沸郭亲孥在，急羽调兵站驿忙。阻绝南鸿无一字，更堪积潦阻行装。
恩县秋感四章·其二
作者：姚燮
朝代：清
体裁：七言律诗

雨过沙场草色微，寸心默与系斜晖。怕吟杜老无家别，谁惜刘生下第归？囊角宿粮搜稗叶，城阴故屋梦柴扉。输他鸥鸟驯眠处，浅水丛芦有钓矶。
恩县秋感四章·其四
作者：姚燮
朝代：清
体裁：七言律诗

北来十日别京畿，南指铧冈未息驰。同侣凄凉惊病鹤，孤心悬绝挂危枝。未愁珠斗生芒角，强对金樽破涕洟。多少东山哀乐感，中年先有鬓丝知。
息耒院
作者：姚燮
朝代：清
体裁：古风

佛灯荧荧一星挂，庭笋将篁箨初败。雏僧六七如雀群，抢攘团蒲学膜拜。柴门松绿篱枳黄，夕照在地人影长。东风不受海烟气，吹动春岚作麝香。
息耕草堂冬日即事杂诗五章与黄太守丈安涛·其一
作者：姚燮
朝代：清
体裁：七言律诗

庭楸叶尽势槎枒，天入虚堂影不遮。藓步纡回留鹤迹，春光次第到梅花。还山倦客无机警，望海羁鸿感岁华。所幸瓠巴东海棹，得从斗宿伴灵槎。
息耕草堂冬日即事杂诗五章与黄太守丈安涛·其三
作者：姚燮
朝代：清
体裁：七言律诗

流水当门过客稀，独依古木看斜晖。大江云雁书应到，白发霜灯子未归。海雹夜来犹打屋，园蕉秋后已无衣。鹿卢在手生尘色，起唱朱驎泪一挥。
息耕草堂冬日即事杂诗五章与黄太守丈安涛·其二
作者：姚燮
朝代：清
体裁：七言律诗

万鸦掠地晓烟濛，石阜凭陵气亦雄。初日城闉明积雪，颓云天半揭高风。助予诗骨生奇崛，遣子愁魔抵鞠藭。绝巘新篁三两尺，向寒敛气益珑璁。
息耕草堂冬日即事杂诗五章与黄太守丈安涛·其五
作者：姚燮
朝代：清
体裁：七言律诗

坛坫巍巍东阁开，群公联袂肯偕来。乌尤郭璞九仙骨，花县潘安六代才。惭愧贱名留短碣，风流耆宿感蒿莱。归帆明日钱江梦，定挈灵猿倚石台。
息耕草堂冬日即事杂诗五章与黄太守丈安涛·其四
作者：姚燮
朝代：清
体裁：七言律诗

朔寒大厉慎添裘，且寄閒心与白鸥。琴枕云甜茶梦熟，诗帏风押药烟幽。愿随藤杖寻吴墓，或向冰天泛剡舟。我料吟晨回煖气，阳光四宇溢浮浮。
恼侬曲
作者：姚燮
朝代：清
体裁：古风

春风向东吹，春水向西流。美人之家天尽头，春云作帐流苏钩。兔华欲老蛾眉愁，欲往诉之无方舟。梦翩其来，非烟非黛。赠我蛱蝶簪，报以夫容带。夫容带，结两头，蛱蝶飞飞何时休？垂罗袖，抚玉琴。欢亦知妾意，妾亦知欢心。勿愿作连理枝、交颈禽，但愿生生世世常相见。敢以菅蒯微，弃与道旁贱。
悔曾九章·其一
作者：姚燮
朝代：清
体裁：七言律诗

磊落吾生少负才，悔曾结客向燕台。缠头压马听歌去，绣臂韝鹰看猎来。上谷流云摇短袷，大梁积雪照深杯。谁怜侠想都消尽，洒涕当风感郁哀。
悔曾九章·其七
作者：姚燮
朝代：清
体裁：七言律诗

春到罂湖水似醺，湔衣人拜九娘坟。烟边画郭多新柳，天际横阑有薄曛。车子六萌延鶠盼，侍儿双髻媚兰薰。未堪酒醒歌残后，只听渔榔唱暮云。
悔曾九章·其三
作者：姚燮
朝代：清
体裁：七言律诗

丁巷辛街断夕晖，枣花飘落野菁肥。五侯门第莺难问，六代江山燕已归。白纻春衫怀蒋捷，玉纱画㡠怨崔徽。自沈霞彩无消息，瓜约萍期梦亦违。
悔曾九章·其九
作者：姚燮
朝代：清
体裁：七言律诗

泥沙何怨玉何恩，种遍将离与合昏。露草原非蝴蝶窟，风花多是杜鹃魂。退红满箧留衫色，凄碧凝壶剩唾痕。几见沈香无断火，双烟常袅博山温。
悔曾九章·其二
作者：姚燮
朝代：清
体裁：七言律诗

隋家烟月木兰桡，梦忆扬州廿四桥。空傍玉钩寻翠钿，已无琼树狎红箫。萸湾罱榜横春絮，瓜步帆灯送夕潮。枉有罗襟啼点在，不随飞雁影同消。
悔曾九章·其五
作者：姚燮
朝代：清
体裁：七言律诗

藕叶香疏到簟心，柳丝风缓过罗襟。舵楼鸥语嬉凉翠，镜槛蛾眉妒远岑。尽有朝云遮白日，却教春水冶黄金。那知酒醒桃根去，瀫渚芙蓉有露侵。
悔曾九章·其八
作者：姚燮
朝代：清
体裁：七言律诗

谁悟当场色亦空，漫精雕缋恼天工。十三池馆犀黄押，二八婵娟翡翠笼。西曲未残青杏月，北邙早飒白杨风。可怜炙腑荃蘅气，收拾啼斑笑影中。
悔曾九章·其六
作者：姚燮
朝代：清
体裁：七言律诗

玉簪凉月小娟楼，明渌春烟薛素舟。悔使邯郸嫁厮养，不教汧国宠车驺。四檐红桂金鱼锁，一桁青山白凤游。何止苕甤风易落，难寻盼盼举柔柔。
悔曾九章·其四
作者：姚燮
朝代：清
体裁：七言律诗

晨星澹白晓烟黄，赌酒临安典鹔鹴。醉里梦游群玉府，愁中春老郁金堂。风蝉小鬓横镫见，冰麝流苏窣地香。过眼漂零随败絮，伤心老大嫁浮梁。
悲来行
作者：姚燮
朝代：清
体裁：古风

粟不能饱侏儒之腹兮，剑不能断佞臣之头。六经糟粕满故纸，依违终世宁无羞？高台万仞兮置杯酒，平睨天门俯星斗。向来车马飘为尘，变幻鱼龙亦何有？大川东下兮西日徂，草木黄落兮千山枯。乱云漠漠闭鸿雁，悲风飒飒摧蒲菰。使我独立兮心踌躇。
悲风谣渡德州河车中作
作者：姚燮
朝代：清
体裁：古风

迥野极风势，河流争风声。万木错营戟，驱若屯田兵。天中无云日枯暍，射影苍黄变城色。穴狐疑夜据城啸，城上游鹰击之得。毛血洒滴不到地，鸡雉钻篱犬奔堞。州民无田不能食，十户倾圮九逃匿。强丁可盗女可娼，老弱相看泣枯骨。客车来南野，皇皇河之湄。立潮搏奇石，虩若天门雷。巷门挤车不可以出入，欲渡未渡轮铁危。浮桥百破支朽板，下有神鼍喷雪张鬐腮。沙雹喧矢车揭帷，人马一色同死灰。瞿塘蜀道安足险，使我心肠惊骇激越而内摧。田庐䔫布倘足以自适，明须怀策东还归。
悼亡女寿真诗七章·其一
作者：姚燮
朝代：清
体裁：古风

天地浩生死，其疾如飙轮。相摧到骨肉，焉能任达真？酸风西南来，飒飒过庭户。孤灯黯不明，寸心为消沮。剪纸招汝魂，寒月天浑浑。露丛野燐碧，木落江黄昏。汝魂去未远，归来入我门。
悼亡女寿真诗七章·其七
作者：姚燮
朝代：清
体裁：古风

五尺桐棺青，零星旧衣帛。草敛堂之隅，低月惨生白。汝母汝祖母，泪乾气欲逆。恋恋犹望生，绕汝抚汝额。送蜕西郭门，星澹风刁骚。盂饭饷邻鬼，野枳鸦犬嗥。寸心罗万象，百年诀一朝。百年诀一朝，魂弱汝谁依？蓉冠荔为裳，上骖云虬飞。游戏光碧堂，夙根焉可知？
悼亡女寿真诗七章·其三
作者：姚燮
朝代：清
体裁：古风

维昨日初十，汝病始恋床。烛光照肌肤，晕晕如海棠。枯眼视汝爷，棘手偎汝娘。但言儿可怜，一语尽两字。慰以平安辞，低吁翻佯睡。少睡吾亦安，焉知汝心碎？
悼亡女寿真诗七章·其二
作者：姚燮
朝代：清
体裁：古风

腊寒中弱体，汝疾已内扪。贫贱谋卒岁，安暇顾汝身。春阳畅生趣，汎汎屠苏杯。饰汝蝉鬓冠，两足红缕鞋。黄裳间绿袂，绕屋欢笑偕。还言元夕近，看灯城南隅。阿叔汝爱我，为我好携扶。岂惜汝携扶，今夕是何夕？开门灯满街，闭门月无色。
悼亡女寿真诗七章·其五
作者：姚燮
朝代：清
体裁：古风

矍铄太祖母，老病久床蓐。诸姑玉笋立，心爱惟汝独。汝心亦独亲，一日数问安。以意伺所欲，趋侍恐不前。天性积淳厚，即斯堪永年。闾里尽扬诩，吾家有令娴。使之等物化，平生余何愆？
悼亡女寿真诗七章·其六
作者：姚燮
朝代：清
体裁：古风

文字不饱煖，岁月多别离。入门见和适，出门亦安之？兰帏照秋月，轧轧鸣素机。亦有还道思，赖汝相慰怡。邻儿得父爱，欢跃庭东墀。傲汝汝辄妒，时问余归期。余还更娇泣，索饼频呼饥。风雪浩平原，昨归岁云莫。汝来依我眠，絮语夜深诉。犹恐汝身睡，让席不敢惊。汝弟梦朝起，还作呼姊声。汝姑年八龄，与汝齐肩行。娟娟过花下，俏影骤疑汝。搴帏一顾之，心黯复何语？
悼亡女寿真诗七章·其四
作者：姚燮
朝代：清
体裁：古风

生汝乙酉年，九月日廿九。爱汝期永年，名汝曰阿寿。千金掌上珠，怀抱不离手。稍长驯言动，百态娇泥人。慧颖驾群侣，灼灼双瞳神。戏言道旁弃，掩泣牵母裙。渐知弄粉泽，红白涂辅唇。拈针学刺绣，绣作颠倒云。年来解炊浣，为母分操作。嬉戏是汝时，汝且以劳乐。
情感
作者：姚燮
朝代：清
体裁：五言律诗

天白澹朝星，隔江山送青。为他抛玉笛，何分怨银屏？纻袖斑斑泪，春潮贴贴萍。旧欢邀不得，桃叶苦伶俜。
惊风行五章·其一
作者：姚燮
朝代：清
体裁：古风

弱草靡惊风，谁能顾根蒂？漂我同室魂，往将匿何地？生死凭虎狼，恝焉凛天懠。八口艰半饱，夙命已乖盭。薄晞争晓阴，路草炫霜翳。便投土窖深，胡敢望安憩？偕行穷巷间，蒙羞苦无薜。踉跄千百群，十面九垂涕。相识亦有人，低首但遥避。可怜穷竭心，各因保身敝。势难窥冰渊，閒暇论高义。触砾愁趼焦，颠倒互牵曳。假庑聊息劳，已胜百椽惠。眼看深闼居，平等受狼戾。流汗知腹枵，姑为钳口闭。大陆交颓波，迷津逝焉济。
惊风行五章·其三
作者：姚燮
朝代：清
体裁：古风

将吏无守心，眷属夜先遁。馁气由上萌，何从禁民乱？举郡为一空，白昼绝烟爨。弃饭荒城根，饿狗逐鸡窜。巡城虽有兵，逸者已过半。意谓军律疏，当无诛罚患。仰看日薄西，行人稍得间。遂脱虎口危，未嫌牛后殿。出郭眄野坰，愁鸿岂徒万？争坐不择地，转似获安奠。甚至丛冢旁，投隙设蒲荐。颇闻粮饷移，官食不保晏。况尔蚩蚩氓，本来草苴贱。在目洵可悲，自顾益危惮。于势难再穷，何由得权变？且从西市庐，坐憩片时倦。
惊风行五章·其二
作者：姚燮
朝代：清
体裁：古风

微命不如蚁，蹂躏多苦伤。乖危掠衣物，剽悍胡能当？咄嗟胠箧流，白日行堂皇。既无官令严，谁恃身势强？万人趋一门，黑暗如排墙。溃地一鬨声，上辟鸮鹰翔。进退居两难，翘企偕徬徨。讹传咫尺间，已断濠河梁。失色尽灰土，何有肝与肠？共乞皇天仁，愿缓时日亡。白晰谁家女，劙面无完裆。绣袜污澜泥，认是官家郎。还顾我亲属，欲止路无旁。虽喜平安存，呼吸谁预防？凛冽未入冬，草木先凋僵。野烧发穷蛰，在坏何闭藏？
惊风行五章·其五
作者：姚燮
朝代：清
体裁：古风

患难遭倥偬，顾首不及尾。老客同庑居，独父依一子。薄宦羁浙东，乡途旷千里。命获意外全，安复顾行李？颇闻乘虚来，引逆多内宄。焉知此屋梁，明日不遭燬。瘦灯凄影交，密筹致亲昵。搔首方踟蹰，金飙过天�。似有逃鼠群，迁穴出西垝。潜行循殿廊，佛火灺�采。露宿同积尸，生机已颓靡。不复男女分，枕藉马牛矢。纵免刀兵伤，已邻冻馁死。岂真无术生，斯民有廉耻。恐尔来朝踪，不如今得止。沧海方横流，乌从测涯涘？
惊风行五章·其四
作者：姚燮
朝代：清
体裁：古风

兵燹有恒劫，理难苍昊嗔。未竟杀戮遭，已叨无尽恩。暂谋一夕安，遍叩识者门。谁防捷足多，实无馀地存。岂当投露草，宿与饥鬼邻。疾日不慰怀，渐渐西云昏。望途森乱棘，视水惟流湍。在昔安宅居，冻饿尚匪艰。栖鸟彫有林，匿兽荒有山。但得托止常，亦听毛羽残。勉趋禅室谋，为我让西轩。转觉两间窄，独此广厦宽。雏僧走供烛，菜芋纷堆槃。夺命沟壑馀，何暇饮与餐？幸保骨肉完，弥使心凄酸。隔屋多惨啼，愁阴夜方漫。
惜湘奴
作者：姚燮
朝代：清
体裁：古风

湘奴兮湘奴，尔既不叶清庙明堂之疏瑟，复不为王门豪座之滥竽，从我十年牢愁抑郁寄尔声呜呜。沧江秋高明月孤，莲洋一箬飘瀛壶。或则下三十六陂，泛七泽，游五湖。以尔作天风海涛之引，若有金支翠葆冰夷龙伯跳掷来嬉娱。胡马夜驰，河冰如铁，燕关朔风飞大雪。以尔作伉傸激楚之音，高如胡笳，下如觱篥。能使当筵壮士冠缨彯彯，仰面酣歌，以手击节破愁结。维扬阊门多酒楼，美人红雪楼上头。春水为曲珠为喉，引尔以清商子夜之别调，但觉如断如续，低徊宛转，一声一息相绸缪。湘奴兮湘奴，尔岂以知音之人不易得，将投空山，敛尔之声屏尔息，弄玉不语湘娥愁。白凤青鸾折其翼，寒蛩兮唧唧，鸣雁兮雍雍。清露滴筱风吹桐，暮闻击柝朝听钟。繁声杂籁相彷佛，吾欲呼吸而宣泄之谁为从？龙门昌黎青莲白石难复作，若有纡回不可告人之意吞吐在龈，尔今已矣安所托？湘奴兮湘奴，以尔一尺八寸三分之竹，于我牢愁抑郁十年寄尔声呜呜，我之待尔亦不辱。但未挈尔方壶圆峤蓬莱巅，一奏翾风之吟而歌白云曲。
愁倚阑令
作者：姚燮
朝代：清
体裁：词

垂茜袖，侧金钗。立苍苔。昨夜阴阴微弄雨，海棠开。羁人无限春怀。歌声隔，杨柳池台。帘幕疏疏风仄仄，燕归来。
愁倚阑令
作者：姚燮
朝代：清
体裁：词

天涯多少愁魂。只隔着、青山一痕。蘋叶横江春黯黯，人去潮生。迢迢落日长亭。风吹起、杨花语莺。不是吴娘肠断曲，总是愁声。
愁倚阑令·秋深木落看天际群山仿净明子法
作者：姚燮
朝代：清
体裁：词

风颾瑟，叶凋零。总关情。我是江潭憔悴客，庾兰成。年来听厌秋声。寻山向、流水空亭。无雁无云天一碧，晚来晴。
愁趑趄当墙上难为趋
作者：姚燮
朝代：清
体裁：古风

墙上难为趋，步步愁趑趄。趑趄亦不惜，墙上难为趋。道逢西邻儿，歇担牵其裾。借问白蹢豕，肥瘦今何如？有面莫戚施，有口莫蘧篨。今日衰绖悲，昨夜筝酒娱。苟无籯中金，高山将成墟。夔狔连臂歌，密穴逃神荼。长刀未磨刮，舌缩喉涎枯。虽有法令严，焉能杀无辜？扬水如沸汤，百创攒肌肤。西江不可湔，亵体还区区。劝客莫奴人，奴人人所奴。岂真羔牸微，生死系于屠。东家偻背叟，抱瓮浇园蔬。常说盘中飧，粒米同粒珠。
感事三章·其一
作者：姚燮
朝代：清
体裁：古风

望路鲜所谋，迫为夷虏役。夙昔栖无家，居然托崇宅。攫财供饕淫，取意百端适。国法轻鸿毛，自卫仗兵革。一屠磨利刀，千牛受残厄。何论区区羊，瘦肉仅馀脊。肃肃宣圣宫，哗然置歌席。莫谓神失权，无由褫狂魄。澄澜六宇宽，翻投焦釜窄。伊岂化外民，吾难究肝鬲。
感事三章·其三
作者：姚燮
朝代：清
体裁：古风

密采军牍辞，走告夷酋前。颠倒索功罪，私意伸独权。尺席罗万刃，袒背能熟眠。丑叶敷野麻，抱若春花怜。积壁金如山，妻孥涕且涟。颈组不及系，魄已沈重渊。弃骸无人收，败屋凄生烟。
感事三章·其二
作者：姚燮
朝代：清
体裁：古风

厕身儒林中，乡愿有微誉。罔安藜藿饥，失足遂甘误。蜣螂思化蝇，含垢极攀附。秘技窃野狸，不慑按剑怒。转夺锦绣荣，守经笑章句。堂皇高马骑，沿门索琛赂。小信要里儿，坚城负逾固。姓氏虽匿更，讵终免败露？咫桷方震霆，曾何不危惧？
感事二十四韵
作者：姚燮
朝代：清
体裁：古风

卜疑资鬼灵，倾城鬨如沸。接耳传呓辞，白昼生暮气。清明持独居，瞰室古所惴。危哉阴阳暌，呼吸欲通济。祅神称九官，善蛊过狐魅。谲诳权夺巫，翻槃索殽胾。缚藜坐代尸，密牖锢疑隧。祝告参梵文，测难竟其秘。遂令眩惑交，智慧迭沦閟。迩来风益浇，流毒遍乡术。淫博要众愚，分筹署名契。下使穷户民，搜粮代金币。设主庙冢旁，歃血叩空誓。愿攫倍蓰财，佽尔牲酒费。暗燐飘露塍，阴风凄以厉。乞梦枕草眠，男妇不相忌。可怜黩货心，暗遭罔两饵。桑麻多败凋，耕作久忘废。我愁积伪深，天难保灾疠。安得律令飙，痛扫下渊翳。震旦殊北幽，东桑炳阳燧。斯民托荡平，游魂敢相祟？恶俗酿乱萌，不攻势将溃。奈何守土官，端居学聋瞆。
感怀四章与佘明经梅·其一
作者：姚燮
朝代：清
体裁：七言律诗

万萍扰雨两鸥驯，假息三时阅九春。修襮少游誇厕社，偃锄老隐得比邻。天梁不试安驱马，花国谁容握�人？檗口蓬颐无肉相，入廛畏与醉屠嗔。
感怀四章与佘明经梅·其三
作者：姚燮
朝代：清
体裁：七言律诗

玉完新隶左仙班，未要观河感皱颜。绮夜莺花中曲镜，富春烟雨大痴山。事防垩壁留形蒂，手肯抟云作妙鬘。天问九歌犹诡谲，汉风唐雅例除删。
感怀四章与佘明经梅·其二
作者：姚燮
朝代：清
体裁：七言律诗

江堞樯旗晚对楼，柳花泼槛媚梳头。条风荡路禽言絮，远溽蒸田麦气幽。静盼可娱身得止，灵怀无梏梦何仇？哝哝几辈趋时网，那识含华绝景游？
感怀四章与佘明经梅·其四
作者：姚燮
朝代：清
体裁：七言律诗

不许昌黎送五穷，好函匕首事猿公。名心贼道须防酷，静力降愁未碍雄。翡翠晨巢兰煦洁，蟾蜍夜皎镜天空。转移功罪吾资柄，虱处深裈抵大蒙。
感惜旧事三章·其一
作者：姚燮
朝代：清
体裁：七言律诗

谍舌笼鹦以粒骄，拉烟为宅不如枭。愿求秦斧诛嫪毐，谁坐齐庭谳竖刁？九曲河源争简絜，群星天次拱招摇。六宗大礼多沿革，漫说私禋重不祧。
感惜旧事三章·其三
作者：姚燮
朝代：清
体裁：七言律诗

万絮飘残弱燕孤，春声已是滥吹竽。人间梦醒无残烛，沧海潮平见断菰。未肯回头惊马逝，谁教破格试鸦涂？公然此獠矜冠带，不畏侏儒诮丈夫。
感惜旧事三章·其二
作者：姚燮
朝代：清
体裁：七言律诗

伤心一叶下林飞，落水仍于断梗依。长剑今无公子札，短歌古有华山畿。苦将愤郁随欢度，劳使形骸愧影非。息不掩关行不担，尔禅何以谢脂韦？
感示妹婿袁久堂三章·其一
作者：姚燮
朝代：清
体裁：古风

急切望后途，谋意有所深。敢云无田园，随在皆吾林。江壖春卉残，夏绿暗已侵。与子隔一阡，照屋同南岑。忆昨子见过，我方步藤阴。杯酒消日光，漫悦桑间禽。江嘴横桔槔，农力辛苦任。转复资其劳，坐食惭寸忱。万命如枯禾，顾我安为霖？裹褐不适用，时危贱璆琳。体废身喜存，亦难缄口瘖。夕阳横乱冈，相视悲崎崟。
感示妹婿袁久堂三章·其三
作者：姚燮
朝代：清
体裁：古风

我有亲与孥，尔亦有妻子。八口防饥寒，一身系生死。万无他可期，有天作凭恃。暗疾交百骸，尔我实唇齿。尚容见亲切，何妨贵糠秕？养澹守所蛰，自存不亡理。和风从远来，柳阴荡芊靡。萧然披我心，犹未堕濛汜。且竭壶中浆，眷此藓堂晷。门外骄牛儿，乌能辨悲喜？
感示妹婿袁久堂三章·其二
作者：姚燮
朝代：清
体裁：古风

太息云山宽，不放我心窄。风雨虽得遮，鶢鶋在人宅。俗议久见轻，讳贫亦何益？须知鄙野中，原无荣贵客。与君生有为，愿在势相格。饱煖亦细谋，乃供匹夫役。在目多好枝，大半受狼藉。每听铩羽鹃，吞烟泣凄魄。退步作镜观，差足慰肝膈。幸妥长夜眠，已为十全策。
愤极
作者：姚燮
朝代：清
体裁：五言律诗

人于悲愤极，意气复难多。面壁呵天问，抽刀斫地歌。驰驹空大野，寄鸟但荒萝。且引南禅例，斋心忏蝎磨。
愤述六章·其一
作者：姚燮
朝代：清
体裁：七言律诗

中路无归感式微，却横江雾掩阳晞。坐鞭穷户千牛瘦，走豢通侯五马肥。操臼已忘新妇态，当锋谁解小郎围？愿渠早悟浮萍命，莫作狂花历乱飞。
愤述六章·其三
作者：姚燮
朝代：清
体裁：七言律诗

自有神荼戮大魌，无端泽鳄奋长鬐。文君毁节惭贤妇，德祖轻身作寄儿。浪向鸿门投露布，密从鲛室贷冰丝。何当剪伐枯杨去，一种南州蔽芾枝。
愤述六章·其二
作者：姚燮
朝代：清
体裁：七言律诗

穹庐拟捷霍嫖姚，虎落涂肝事孰料？慎改臣门盟白水，痛惩市法窃青苗。心残忍立杯羹约，义断愁闻尺布谣。未雨各深营屋虑，拮据大半类鸱鸮。
愤述六章·其五
作者：姚燮
朝代：清
体裁：七言律诗

金风横汉夜䫸颾，耳听哀蛩遍野号。欲界挥魔求慧剑，谳堂卖罪仗钱刀。弥天已怨铜山臭，彻地难瞒玉镜高。扼险荡夷须有术，待师鬼谷习龙韬。
愤述六章·其六
作者：姚燮
朝代：清
体裁：七言律诗

难追张使贯河楂，漫艳潘生掷果车。悬肘医方宗扁鹊，攻心阵法夺长蛇。狂泉苦醉逡巡酒，急雨甘飘顷刻花。笑我书空徒咄咄，祇将幽愤寄镆铘。
愤述六章·其四
作者：姚燮
朝代：清
体裁：七言律诗

颇传簿责慎钩钳，铜虎森森令甲严。竟恃太平容鼠盗，还援少有饰鸡廉。流黄易褪缠头锦，洁白终输刮骨盐。山石岩岩原众著，讵因瓜李动疑嫌？
愿借
作者：姚燮
朝代：清
体裁：五言律诗

世无扬子云，石椁秘奇文。土隙愁孤蚓，庭隅鬨暗蚊。群言相抵触，六义已纠纷。愿借咸阳火，都将笔砚焚。
慈湖县斋咏怀三十韵与王明府兼示陆明经豫
作者：姚燮
朝代：清
体裁：古风

老桂撑烟瘦，祥招日角雯。道真宾主得，谊绝渭泾分。椒醴搜巾漉，兰膏继晷焚。拓墙揩晚藓，蹴圃辨秋蕡。眼摄荆山柘，手摛鲁水芹。散闲慕潘岳，风雅轶羊欣。庭寂雀堪网，门恬犬不狺。心壶悬岳岳，髦士集衯衯。法曲传钟吕，馀芳溢齿龈。喜邀佳誉满，共拜使君慇。有客黄叔度，名驹朱锦幩。声名龙入洛，超忽雁投汾。快遘新知乐，吾惭大雅群。凤毛摩绮采，蚕绪理纠纷。意谢物于物，辞删云亦云。怪谭稽雨妾，情睇眷湘君。古藻月披鉴，疾芒风运斤。殆为韩吏部，特识鲍参军。舞也划长剑，枹之悬巨鼖。吸呼真共息，脱略复奚瘽？密悦投中贶，诸喧泯外闻。听乌窗并烛，梦蝶被怜薰。拭竹藏华鹊，垂萝匿暗麇。松姿森卓荦，蕙气抱烟煴。捣墨书黄绢，茹丹换绿筋。预期申券约，壮志厉忧勤。最惜牵裾别，聊谋泥酒醺。滴蕉凄夕雨，抚鞠恋晨昕。江溆依依棹，城潮汎汎云。明朝官阁阻，鸿背眄斜曛。
慕容家自鲁企由谷歌二曲·其一
作者：姚燮
朝代：清
体裁：古风

既不同室居，恨郎生同时。引长不及尺，谁来慕蚕丝？
慕容家自鲁企由谷歌二曲·其二
作者：姚燮
朝代：清
体裁：古风

织布无经纬，何用机九张？兰草妾自佩，敢劳郎羡香。
憩杖锡延胜寺即饮先觉堂丈室三十韵
作者：姚燮
朝代：清
体裁：古风

闲心慕真素，五岳难近求。片席起峣崅，空山梦谁酬？割形外诸妄，媚佛辞尘谋。破钵枯鳞龙，岂为禅门雠？筇疲无住乡，汗漫讥元辀。鼪鼯能近人，弄翠虚堂楸。云根终岁寒，隔指开灵湫。鱼磬不恒敲，静籁意为搜。远见诸天澄，万壑趋羊牛。茗铫霏微澜，清纳全象秋。取适聊寄閒，眇想得所俦。络石馀一花，孤迥信无尤。独炷分元镫，万古断车驺。摄义通大乘，树立惊王侯。结殿冠上穹，峻可毗耶侔。托履良有缘，惭我同蒉桴。且发斋厨瓶，随量㪺腊篘。日月逃醉乡，瞑得千金裘。下方多饿魂，红粟弃填沟。饱死昧其恩，僧命真蚍蜉。我言非效伧，智者悟生羞。灵性苟未孚，片刻艰夷犹。出循扶疏林，眷彼残叶脩。薄岚清照衣，落日澹宜楼。入峡多溷踪，古相彫猿猴。樵夫老筋弛，抱薪亦堪忧。唇舌依儒缁，根蒂尚持留。涧泉奔四厓，东逝归同流。振衣下南畈，脱鹰莽辞韝。溪虎不啸风，幻迹空悠悠。
憩湖山春社遇雨
作者：姚燮
朝代：清
体裁：古风

树密午生翳，嘒嘒鸣一蜩。万山方战云，此院独无嚣。深楼篁匝帏，壁影皆凉潮。婑媠倚窗石，蒙藓如垂髫。去春来寻梅，泥酌听晚箫。画城初月痕，媚之新柳条。今年秋已中，旧柳瘦将凋。柳底残蕖红，避风亦愁飘。空钟催雨来，渐过苏堤桥。烟气未到门，在耳先萧萧。致我梦思沈，俯见池萍漂。天痕抹萍心，翠重低不漻。腻径颇思屐，急迅闻回飙。湖日浮碎金，一展轻黄绡。三两菱湾船，揎袖重移桡。乍闻鸥尾歌，唤出田田娇。
戏示邻友三章·其一
作者：姚燮
朝代：清
体裁：七言律诗

终朝咄咄当讴歌，束手看君计奈何？灌釜甘浆烹大芋，蜷门病狗恋重蓑。大江日落潮未落，老屋风多湿更多。巢父掉头许由笑，兔毫秃尽换无鹅。
戏示邻友三章·其三
作者：姚燮
朝代：清
体裁：七言律诗

瞢瞢一睡希夷老，踽踽独行彭泽翁。碍道可芟皆乱棘，蘧庐无病即春风。鸟飞每让云飞疾，剑气何如酒气雄？露夜登楼占天象，乱星瑟缩月当中。
戏示邻友三章·其二
作者：姚燮
朝代：清
体裁：七言律诗

引鹤申龟绝粒仙，那知下界汉唐年？无筹可纪贞元历，以气游行自在天。未用苦甘分荼蓼，从来得失本鱼筌。伏潭古蜧不肯出，迸石寒梅相向妍。
戏赠玉清院主陈二中道士
作者：姚燮
朝代：清
体裁：古风

狮不可缚且杀马，砍柴十年得一把。披头女孛骑淫虹，天门键闭旱雷哑。阿师不识如许愁，买符卖药心都休。斗大葫卢挑竹杖，日过邻沽贳新酿。青霞作脯梅花羹，绀颊丹睛有猿相。吹螺击鼓开道场，蟾蜍入钵风幡飏。飞剑掣手朱龙翔，神水排宕空虚香，旃檀艾纳搀都梁。步虚声低万花滃，一声乍高海云动。海云五色星撒珠，铁笼鞭响逃猾狐。阿师掷冠仰天笑，手招童子移团蒲。金阶银础无尺寸，天地何从乞安顿？元关拒我灵山灵，赤手医人钝根钝。师之狡狯吾所知，有时静默吾难窥。诵经不必识文字，十万瑶峰照渊思。朝天谒帝等游戏，混沌乾坤醉与睡。醉醒睡足魂气清，红兰一枝摇短檠。招我并坐弹钿筝，仙飙挟袂肌骨轻。恍然撒手蓬莱行，年华吉祥心太平。华胥轩辕运方帝，蚩尤地下空鏖兵。
我公谣
作者：姚燮
朝代：清
体裁：古风

我公来，南民思。我公去，东民悲。我公今召杜，我公之心民肺腑。我民疾兮，公之恝兮。我公疾兮，民谁恤兮？
戒诗
作者：姚燮
朝代：清
体裁：古风

伶以酒戒酒，燮以诗戒诗。戒诗不能戒，如蚕爱其丝。携锥钻石壁，会有天穿时。元纪相暑寒，鸟虫随鸣嘶。缘情非吾则，砭道谁忧疲？岂真寝馈间，中痼成独私。花上春天高，白云浮明漪。东风亦何心，自然穷妙姿。自然杳难求，容饰惭素辉。琴钟多借音，况在巴里卑。不如缄喉舌，常使耳声希。璞然石我心，块然土我仪。仅守一轨是，难易百辙非。转令坦适途，顾盼多迟疑。戒诗非所难，难于戒所思。所思动有驰，而亦静有持。动静互辟翕，有枢即有机。枢机所运行，真宰实相之。造化统寸灵，元会方无涯。胡由抹四象，还作浑沌眉。
扇影词三十八章·其一
作者：姚燮
朝代：清
体裁：七言绝句

黛石蓝脂画不如，娇啼宛转掌中躯。十三年纪鸦鬟绿，莫是燕京李夜珠。
扇影词三十八章·其七
作者：姚燮
朝代：清
体裁：七言绝句

病里衔鱼肺不凉，慵来小髻拥愁妆。玉壶一勺灵芸唾，应有仙坛紫柰香。
扇影词三十八章·其三
作者：姚燮
朝代：清
体裁：七言绝句

香桃作骨瘦难支，倩女春魂弱自持。枕角断红收不尽，药烟茶气缭丝丝。
扇影词三十八章·其三十
作者：姚燮
朝代：清
体裁：七言绝句

天寒补屋苦牵萝，旧袂香痕已未多。嫁与东邻沈和甫，一生受用是清歌。
扇影词三十八章·其三十一
作者：姚燮
朝代：清
体裁：七言绝句

旧时帘幕只莺眠，打桨东归已隔年。闻说语儿亭畔柳，丰姿瘦似顾娟娟。
扇影词三十八章·其三十七
作者：姚燮
朝代：清
体裁：七言绝句

梦魂不傍汉宫游，约略明妃塞外愁。关雁一声沙草白，起弹银拨唱凉州。
扇影词三十八章·其三十三
作者：姚燮
朝代：清
体裁：七言绝句

自扫杨花葬蝶裙，篝兰谁与夜深薰？眼看江水成秋色，吹到鱼鳞是断云。
扇影词三十八章·其三十二
作者：姚燮
朝代：清
体裁：七言绝句

轻烟散尽梦无多，六格文疏抵绛河。知否周家红藕婢，至今能唱洞仙歌。
扇影词三十八章·其三十五
作者：姚燮
朝代：清
体裁：七言绝句

记从汉上别晨烟，怅绝云英玉臼缘。夜雨打池荷尽折，不留片叶护鸳眠。
扇影词三十八章·其三十八
作者：姚燮
朝代：清
体裁：七言绝句

暖翠琵琶玉叵罗，十年曾此听清歌。贴屏一褶鸳鸯被，知有凉灯照断荷。
扇影词三十八章·其三十六
作者：姚燮
朝代：清
体裁：七言绝句

罗荐秋凉染碧埃，夕云不桼桼娥台。兰苕枯尽葳蕤叶，剩有啼蛄吊月来。
扇影词三十八章·其三十四
作者：姚燮
朝代：清
体裁：七言绝句

最宜簪菊一枝斜，石翠秋衣织凤花。应是老莲纨扇本，独含古媚扫凡华。
扇影词三十八章·其九
作者：姚燮
朝代：清
体裁：七言绝句

惯嘘兰息袅琼蕤，动若痴迷静若思。堕絮尚容流水荡，难禁风力是游丝。
扇影词三十八章·其二
作者：姚燮
朝代：清
体裁：七言绝句

菡萏心情豆蔻年，春波如醁照蝉嫣。停骖一顾鸣珂曲，可有他时汧国缘？
扇影词三十八章·其二十
作者：姚燮
朝代：清
体裁：七言绝句

玉绡凤衵手亲裁，弱梦随云倘夜来。一树辛夷金线巷，垂花门角有苍苔。
扇影词三十八章·其二十一
作者：姚燮
朝代：清
体裁：七言绝句

分明旧泪污重茵，转觉相逢一笑亲。博士不来中瓦住，师师门巷恐无人。
扇影词三十八章·其二十七
作者：姚燮
朝代：清
体裁：七言绝句

羞解罗襦搭画窗，玉虫遥夜媚银釭。阿谁手挽波斯女，醉里看陈大体双。
扇影词三十八章·其二十三
作者：姚燮
朝代：清
体裁：七言绝句

惯将笑眼送流云，倦靥微红似薄醺。江上芙蓉烟水阔，有人枕瑟梦湘君。
扇影词三十八章·其二十九
作者：姚燮
朝代：清
体裁：七言绝句

畅好灯初酒半时，十三筝柱笼红丝。湘花湘草飘零尽，留得残云护竹枝。
扇影词三十八章·其二十二
作者：姚燮
朝代：清
体裁：七言绝句

手捉杨花怨薄情，兜娘生小住州城。春江一舸辞家去，两岸黄鹂与送行。
扇影词三十八章·其二十五
作者：姚燮
朝代：清
体裁：七言绝句

无双国色楚莲香，细撷烟丝织藕裳。记得樱桃明月底，醉翻花影捉迷藏。
扇影词三十八章·其二十八
作者：姚燮
朝代：清
体裁：七言绝句

镜里花光惨不红，疏灯滋味问谁同。可怜一剪秋娘鬓，吹向飘萧落叶风。
扇影词三十八章·其二十六
作者：姚燮
朝代：清
体裁：七言绝句

监酒司枰事事宜，笑翻新语论蛾眉。太冲著作惊天下，但逊安仁玉样姿。
扇影词三十八章·其二十四
作者：姚燮
朝代：清
体裁：七言绝句

褪尽缃桃春不妍，碧萝门巷有残烟。西风入夜灯如豆，只拥寒衾听杜鹃。
扇影词三十八章·其五
作者：姚燮
朝代：清
体裁：七言绝句

游戏天仙谪上京，不从花婉借棋枰。袒衣醉打关西马，密院三更有笑声。
扇影词三十八章·其八
作者：姚燮
朝代：清
体裁：七言绝句

珊珊瑟瑟佩明珰，可是珠帘第四娘。一袭青黄鱼子缬，东风吹作杜蘅香。
扇影词三十八章·其六
作者：姚燮
朝代：清
体裁：七言绝句

玉蕊无言耀远春，东风一笑赌千缗。倘翻瑟瑟屏风谱，先写温肌小鬓人。
扇影词三十八章·其十
作者：姚燮
朝代：清
体裁：七言绝句

一桁虾须窣地垂，病痕疏到远山眉。经秋颜色黄如菊，绝似当年金树儿。
扇影词三十八章·其十一
作者：姚燮
朝代：清
体裁：七言绝句

龙薰雪色漾冰纱，忍向蕃釐问旧家。不醒阿�胡蝶梦，玉真偷过隔江花。
扇影词三十八章·其十七
作者：姚燮
朝代：清
体裁：七言绝句

锦碗夫容四幕花，密楼藻井一层纱。凄然拥髻樊通德，坐对伶元说赵家。
扇影词三十八章·其十三
作者：姚燮
朝代：清
体裁：七言绝句

窣地猩红耀锦裾，丰肌灼灼照芙蕖。掌中难觅昭阳燕，怪底刘宫嬖媚猪。
扇影词三十八章·其十九
作者：姚燮
朝代：清
体裁：七言绝句

暗回微睐瞥狸奴，绝妙红闺午倦图。还惜画楼罗帐底，昏灯照梦落春芜。
扇影词三十八章·其十二
作者：姚燮
朝代：清
体裁：七言绝句

彩云小队压天魔，瘦影春鸿掠月过。敢似樱桃谗石虎，帐中倒授有金戈。
扇影词三十八章·其十五
作者：姚燮
朝代：清
体裁：七言绝句

锦簏冰瓜养睡初，月牙横几倦晨梳。绿翘早嫁徐君茜，定压繁华北路鱼。
扇影词三十八章·其十八
作者：姚燮
朝代：清
体裁：七言绝句

红阑宛转段家桥，媚向东风倚病腰。侧鬓西泠看山色，水荭花影上春绡。
扇影词三十八章·其十六
作者：姚燮
朝代：清
体裁：七言绝句

织蕊梳花愿已违，宫声颠倒十三徽。不听落叶回风曲，犹道江南燕尚飞。
扇影词三十八章·其十四
作者：姚燮
朝代：清
体裁：七言绝句

晚翠风神剧曼殊，彯烟窣水合欢襦。结缡尚未逢张四，敢效酸斋诮买奴。
扇影词三十八章·其四
作者：姚燮
朝代：清
体裁：七言绝句

黛色分钿秀可餐，暗芬融息似春兰。玉蕤紧抱香心露，著意迟开怕早残。
托喻二章·其一
作者：姚燮
朝代：清
体裁：古风

一饱未为德，一饿生怨嗟。握粟豢众乌，扰扰宁有涯。本以螳捕蝉，乃效蚿怜蛇。雨露滋枯薪，何年见其花？冯煖亦妾妇，讵足齐人誇？东纬房星昏，在厩无名騢。
托喻二章·其二
作者：姚燮
朝代：清
体裁：古风

种桑不种麻，可丝未可纻。治畈不治沟，宜晴未宜雨。兼营能任劳，适用斯备举。缓亟有后先，尤当相其序。婚嫁方及时，重男敢轻女？奈何懵懵人，中心眩无主。
托怨三章·其一
作者：姚燮
朝代：清
体裁：古风

罗浮云两山，风雨相合离。本无蒂与根，变幻胡由窥？结交重黄金，丹心弃如灰。猛逐颓阳光，飞轮嗟已摧。华楼方艳歌，霜蛩独含悲。揽镜问昔容，尔知吾为谁。
托怨三章·其三
作者：姚燮
朝代：清
体裁：古风

愿挽银河流，一洗磊砢胸。结赏重珷玞，怀璞吾安从？彯缨睨飞隼，抽矢颇自雄。安知高天寒，未待秋时风。梦游金谷园，万花愁竞红。岂真得牡丹，可使天巧穷。隐然枯朽气，默受霜雪攻。而况遍地黄，狼藉皆蒿蓬。
托怨三章·其二
作者：姚燮
朝代：清
体裁：古风

敢云春柳枝，作花尽轻薄。须知江上风，有时入萧索。星月炯炯悬，山河誓犹昨。抱石果不移，讵愁利刃斮？手披当途榛，下见万仞壑。阴山无阳春，燕飞亦何乐？
托意三章·其一
作者：姚燮
朝代：清
体裁：古风

层城何峭洁，白云门九重。瑟瑟千琪树，神籁锵虚空。玉女烟景珠，飞盖双烛龙。仙靥媚明月，掩映难尽容。凌飙舞华袖，飘落青芙蓉。天居苦孤局，情与人间通。人间无偓佺，徘徊安适从？
托意三章·其三
作者：姚燮
朝代：清
体裁：古风

携我琅玕篴，为唱江头梅。孤音袅空际，纡促生静哀。江涛起回紫，月出河云开。冰夷藐含笑，玉貌珠为胎。罗袜停远步，侧听如有猜。真赏不在迹，微意相往回。何当结永好，并辔升蓬莱。
托意三章·其二
作者：姚燮
朝代：清
体裁：古风

纤纤麝囊花，含葩依春林。双跗隐相络，中有百结心。作意故迟放，气郁香益沈。美人悄独立，袭上红罗襟。因温如中酒，神味供细斟。融想渐与化，梦幻皆侵寻。露凉媚新蝶，月上啼文禽。物犹助其致，人意安能禁？
托感十二章·其一
作者：姚燮
朝代：清
体裁：古风

入俗试变机，蹈履胡由凭？警候多凉风，不扫阴翳清。涧坡积丛杞，幽绝无人行。日光避林色，白昼闻虫鸣。返心检初悦，外感虑其撄。迁化不违理，天人默相乘。矫激抒愤悲，悠悠徒丧名。
托感十二章·其七
作者：姚燮
朝代：清
体裁：古风

时命不扰天，富贵犹尘埃。乞人倦行吟，冷酒方溢杯。颇笑朱门高，中有病人哀。华髻环锦衾，梦呓憎蒿莱。蜉蝣眷晨晖，得生复何猜？北邙萧条杨，当年千尺台。瓦砾无片存，枯云散如灰。
托感十二章·其三
作者：姚燮
朝代：清
体裁：古风

隐忧非讳言，自审已多疑。秋月含澹姿，迥野夕吾期。孤鸿求剩粱，未肯恋群飞。可怜毛羽轻，于世亦无依。虽免罗铩危，谁谅高风凄？顾彼九苞凤，梧实食犹稀。呼吸朝阳光，惧陨太平仪。托天得遂生，安庸争瘠肥？
托感十二章·其九
作者：姚燮
朝代：清
体裁：古风

薄雨洒林牖，揽带思荔芬。络纬方怨凉，羁人自怀恩。百年得閒旷，洌厉皆煦温。魂魄浴太和，谁云梦无存？皓然西云开，仄景驻馀昏。俯拭众汇容，不使就泯浑。野战何元黄，慎其筮诸坤。
托感十二章·其二
作者：姚燮
朝代：清
体裁：古风

旷气何静涵，山翠无改容。片云停乍行，高天已先风。孤情不为鸟，旷宇我难翀。著书虽慕贤，泯灭谁见功？敢云遏抑怀，力能持所穷。
托感十二章·其五
作者：姚燮
朝代：清
体裁：古风

群鹜循下除，暗受檐雀讥。萧萧墙隅兰，得露矜馀菲。空坳浮弱烟，明晷昨所移。老木亦爱心，黄落苦难辞。长轨滞涂马，短发伤盛姿。介石不铸形，焉能防越思？
托感十二章·其八
作者：姚燮
朝代：清
体裁：古风

叵测穷世机，斯人未堪谋。爱体忘其心，神鬼遂相雠。金辰澄素风，茂化已难留。君子忧物淹，惕惕慎前脩。关情在艰钜，外义屏琐求。宁蹈昏愦名，不贻古贤羞。
托感十二章·其六
作者：姚燮
朝代：清
体裁：古风

饿夫识初命，鄙客存古风。寸槎浮大江，演滥将何终。有托皆实基，弗谖矢惟躬。皇天无靳泽，一雨千畴公。淹延荜门夕，佳色湔琴衷。入目孤岚青，云浅不能封。暇当葺锄筥，密谷芝方茸。
托感十二章·其十
作者：姚燮
朝代：清
体裁：古风

饮啄立天地，于我为一身。身后或我思，例诸陈人陈。是有不亡理，旷代弥鲜新。譬之大道车，离轨难持轮。怅彼徇劳丧，形在气先沦。䀜没同野驹，曷由驻吾真？
托感十二章·其十一
作者：姚燮
朝代：清
体裁：古风

习勤振疲体，行路忧其劳。伊吕不出山，自命谁信高？永怀古良士，旷世资同袍。耿耿千秋精，虑随晨星韬。曲钩悬佩间，直理素难挠。六合无首阳，夷也逝焉逃？饮酒娱岁年，有乐常陶陶。
托感十二章·其十二
作者：姚燮
朝代：清
体裁：古风

拟为招隐诗，和我刘柴桑。落日延暮凉，高槐鸣蜩螗。故人近无迹，酒熟俟谁尝？转恐神明存，寡洽中遭伤。微吟写吾好，籁答空天苍。衣冠志夙游，元律维盛昌。胡投草莽深，匿面未容狂。山川纳繁荣，聊泽襟裾光。
托感十二章·其四
作者：姚燮
朝代：清
体裁：古风

万物未相役，吾心终不闲。佳卉听凋悴，何事除茅菅？出门慨东望，苍林郁如烟。下有人民居，近已废为阡。窭士还无家，壮志胡弗捐？所契难远求，忍辱务其全。
托春咏怀四章·其一
作者：姚燮
朝代：清
体裁：古风

万卉当华春，讵复凛枯槁？弃士鲜外娱，抚心独秋老。颇惭少女风，分和到襟抱。空院无鸟声，微吟静差好。南湖矜禊游，车马竞潦草。方怨晨旭迟，旋嗟夕阳早。均此芸芸生，谁真戛戛造？芳洲多堕红，流云影低扫。
托春咏怀四章·其三
作者：姚燮
朝代：清
体裁：古风

我惜西家姝，揽镜彫华姿。丱年手植杨，十度见成丝。厄地多雪霜，墐守亦匪辞。明霱浮远嵎，华运今何时？身犹浣衣役，名悔采桑知。复难恃容饰，翻使铭慎持。燕羽不借风，能择山川飞。匏瓜无蹇脩，太漠援灵期。
托春咏怀四章·其二
作者：姚燮
朝代：清
体裁：古风

邻树高出楼，柴门晓多阴。腻袖如有香，宿雨偶来侵。宿云亦未散，作态故淫淫。罔拭天障空，苦匿山容深。初苔引纤蝶，茂竹栖倦禽。养贞得孤尚，会寓殊群欣。万妙各潜息，三古未遥沈。泠泠落砌泉，不弦自为琴。
托春咏怀四章·其四
作者：姚燮
朝代：清
体裁：古风

气柔易为荡，至逸成至劳。敢持寸管青，刻画穷芒毫。江鸥不入城，野鹤未离皋。金谷十万花，让与孤莺豪。匝顶空香霏，日气浮滔滔。流光趋六时，耳目静何韬？张灯照檐幕，激酒筝声高。焉知白纻辞，发源从离骚。
扫花游·扇影
作者：姚燮
朝代：清
体裁：词

湘枝六角，抵幺凤裁青，仄翎飞傥。画船柳荡。恼背照人归，鬓丝都障。藕榭明边，又抱凤漪翠荡，蝶魂两。带软絮一痕，轻拂旋飏。凉晃。初月上。怪圆满澄辉，入怀同样。碧栏袖傍。误赪桐飐叶，露萤兜向。堕片愁云，梦忆昏灯罗帐。才怊怅。赚回波、隔帘清况。
扫花游·王乃荪属题其友人罗镜泉琼台梦月图
作者：姚燮
朝代：清
体裁：词

寂无鸟狖，照一片蟾辉，太青回薄。画梁掌削。抱六铢氅冷，瘦魂飞掠。绀翠房栊，记否胡麻旧约。啸谁觉。但乱碧桃花，天际吹落。峰影三十六。似玉步凌波，菡萏初萼。水帘卷阁。听银簧唤露，斗南回鹤。好自安排，石灶萝阴炼药。醒闻角。赋游仙、赤城霞邈。
扬州作八绝句·其一
作者：姚燮
朝代：清
体裁：七言绝句

竹西亭馆住谁家，一桁疏帘有绿遮。檀板玉筝久消歇，过江梅雨但鸣蛙。
扬州作八绝句·其七
作者：姚燮
朝代：清
体裁：七言绝句

平山一角尚虚堂，露叶风榛暗蜀冈。多少园亭变丘垄，游人只记有欧阳。
扬州作八绝句·其三
作者：姚燮
朝代：清
体裁：七言绝句

夙闻杨柳满隋堤，水影参差绿不齐。一自乱军芟伐后，春来无复听莺啼。
扬州作八绝句·其二
作者：姚燮
朝代：清
体裁：七言绝句

荒阡羸马饥谁饲，野戍寒灯晓尚明。閒散新城屯守卒，坐围叶子当谈兵。
扬州作八绝句·其五
作者：姚燮
朝代：清
体裁：七言绝句

烟苔匝径走鼪鼯，赭日浮城草不苏。莫怨春光似秋色，鲍郎见日已荒芜。
扬州作八绝句·其八
作者：姚燮
朝代：清
体裁：七言绝句

吴云楚树郁盘回，万里江天浩荡开。城子山头台百尺，更谁立马赋诗来？
扬州作八绝句·其六
作者：姚燮
朝代：清
体裁：七言绝句

画楼静日漾游丝，绿密红疏燕亦疑。输与瓜州好山色，一奁晓影斗娥眉。
扬州作八绝句·其四
作者：姚燮
朝代：清
体裁：七言绝句

空城角响警栖鸦，隔水箫声怨落花。剩有红桥明月色，凄凉去照玉钩斜。
扬州四章·其一
作者：姚燮
朝代：清
体裁：七言律诗

日斜风紧下扬州，曲港回帆劲不收。并少荒杨遮驿路，尚闻哀角起城楼。乱鸦如叶纷纷下，远岫疑烟黯黯浮。漫为南朝挥涕泪，当年金粉此荒邱。
扬州四章·其三
作者：姚燮
朝代：清
体裁：七言律诗

唇齿津梁同白下，挈提冲要是朱方。渠通甓社堪储涨，地拓平山拟种桑。指北天艘劳浙运，临南关隘重江防。应多善策师韩范，但说风流笑谢王。
扬州四章·其二
作者：姚燮
朝代：清
体裁：七言律诗

隋家水调绝琵琶，魏国屯军散碛沙。地限不须论南北，民风渐已革浮华。茶冈夜火谁传猎，瓜步春潮自送花。六代云烟空变幻，孤城保卫极槎牙。
扬州四章·其四
作者：姚燮
朝代：清
体裁：七言律诗

风宵推枕梦难安，古事横胸恣浩汗。空有芜城传鲍照，更无太守识秦观。驿西屯火孤星白，天半霜钟一击寒。江海浮名如许钓，欲从龙伯乞鳌竿。
扬州慢·周澹岩邗江记游图，用石帚韵。
作者：姚燮
朝代：清
体裁：词

支水通淮，平冈衍蜀，秋来曾记邮程。奈西风柳色，早瘦了残青。认一角、瓜洲旧垒，卧烟荒树，喧似屯兵。怕闻人、提说当年，佳丽隋城。弁阳词客，况飘零、霜鬓初惊。便酒舫犹红，帘衣尚翠，也是凄清。听唤南朝春梦，斜阳外、北固钟声。把眠香、倚笛风怀，除了今生。
扬州慢·雨窗忆旧寄吴中诸子
作者：姚燮
朝代：清
体裁：词

兰酒微醺，葛衣初试，薄帘晓润凉侵。讶帘前芍药，早换了浓阴。恁疏别、吹箫俊侣，梦如天隔，书也云沉。况无聊听到，烟中幽咽啼禽。好春久去，等飞花、流水难寻。问画桨迎裙，珠窗写扇，几累闲心。只恐谢娘门巷，黄梅里、苦雨愔愔。便相思能寄，何堪江远山深。
扬帆过鳖子门
作者：姚燮
朝代：清
体裁：古风

乖龙夕震荡，天有崩石声。云澜互窳凸，不使尺寸平。大艨可驰马，漂若莲瓣轻。竟从万剑锋，暗蹑软絮行。试魂若已堕，视魄知犹生。履险客或惯，委命吾何能？岞崿肝胆间，并难名以惊。赤旸渐东曜，六合方廓清。遂偃蛟龙旗，不敢堂皇争。捩柁出盘涡，高帆正无倾。瞬息一百里，瞥过临安城。临安有大江，两髻青山青。下立千丈沙，筑塘如环屏。江水下欲直，海水趋欲横。并力不少让，激之为嶒崚。倏有苍赭气，回薄层霄冥。使我不系鸥，复作无根萍。岂真破浪雄，不负长风乘。九万控寥阔，视此犹飞蝇。愿借羲和鞭，上策天池鹏。
折樱桃花作瓶供
作者：姚燮
朝代：清
体裁：五言律诗

素廧灯气热，抵得月玲珑。暗梦烟难约，明波镜与通。可簪宜鬓绿，有泪待莺红。摹上石华袖，绣谁能许工？
抚琴吟
作者：姚燮
朝代：清
体裁：古风

黄麝堆槃卢橘烂，茜雾飘檐石榴绽。酒樽卧拥苔气深，楼阁江城水云漫。暗风入帏凉切肌，香篝小爇添罗衣。游丝不系燕魂重，湿烟能压箫声低。孤灯昨夕梦天海，络岛银蟾动明采。射屏莺睇露光湔，腻簟龙膏玉痕改。乱蛙语夕池波深，香萍贴上幺荷心。无聊醉抚新弦瑟，暗翠横墙竹作岑。
抱江楼
作者：姚燮
朝代：清
体裁：五言律诗

寒色满平楚，群山赭不青。城浮荒霭去，天入大江冥。日落散鱼市，风高响鸽铃。藐焉此身世，寓迹等蟭螟。
抵吴门
作者：姚燮
朝代：清
体裁：五言律诗

风捩江帆急，烟明远翠开。近城多燕雀，回岸出楼台。乡语听偏切，尘劳息尚猜。惊心江上树，熟遍旧时梅。
抵寓宅
作者：姚燮
朝代：清
体裁：七言律诗

米盐仗友办初成，乍可投閒养晦冥。境匪故安终凿枘，事如新界辟畦町。乱山寄梦秦边雁，异地浮家楚渤萍。且撷芳蓠纫大带，骑羊入峪采仙苓。
抵江村罗氏山庄
作者：姚燮
朝代：清
体裁：古风

叩门寻我亲，心喜各无恙。转忘饥与劳，一振衰气王。出始酬主人，邀我入轩榥。顷惭礼貌疏，罪须鄙情谅。沙氛低压空，秋响涩难荡。乱叶走屋楞，群乌敛毛抗。大陆兕虎愁，元阴塞芒砀。烧锉蒌蒿丛，免冠泣诸将。何有閒暇心，筹及万军纩。我行得所依，未敢复惆怆。坐抚初菊红，放怀饱村酿。颇如枯槁枝，独承春煦盎。饿鸢投穷林，孤猿入深嶂。庶乎定后魂，永辞危海浪。
抵王营河口
作者：姚燮
朝代：清
体裁：五言律诗

天形分斗极，地势限河流。日气低生雾，涛声壮入秋。山阳失归鸟，云外落孤舟。一角琅琊树，苍茫郁海州。
拂尘庵
作者：姚燮
朝代：清
体裁：五言律诗

松化千年石，苔如坏衲衣。粥鱼催月上，花鸽出幡飞。岚重云都湿，门幽客自稀。青猿斜挂叶，窥影涧南矶。
拊缶歌当行路难十五章·其一
作者：姚燮
朝代：清
体裁：古风

缚鸡乏力病臂苦，丈八蛇矛看人舞。昔年意气摩太行，拦醉当街恨无虎。潸潸涕泗从何来，滑伯肘柳成废材。读书击剑两不就，糟邱卧泣黄金台。邯郸朱门盛罗绮，红女十三媚如水。戮魂不仗并州刀，缞绖妻孥哭奔市。马能蹶人失亦喜，隙牖青天收万里。
拊缶歌当行路难十五章·其七
作者：姚燮
朝代：清
体裁：古风

奉君上座跽稽首，暂撤金罍传玉斗。走卒报决瓠子河，碣石不塞滔天波。束衣下堂急呼马，擂鼓传兵鼓声哑。守门苍头佽飞者，挽弓射鼋水为赭。河平折箭归课农，辞诏不肯官令公。出入偻背行扶童，自言病废当称翁。愿身长寿年长丰，子孙饱煖长无穷。
拊缶歌当行路难十五章·其三
作者：姚燮
朝代：清
体裁：古风

玉笄饰冠荣右貂，盭绶佩印兰垂腰。后车虎戟悬弓珧，珠旗棽丽明月彯。丰颐长髯开府相，禁城出入贵戚让。五侯鬨宴巨鼎炀，肃卫谯门僭天仗。娭光荡醉魂未安，飞刃三更入罗帐。浓春蛊灯婀娜花，屏风对面山槎枒。石崇王恺乏生友，宠妾青衣劝人酒。
拊缶歌当行路难十五章·其九
作者：姚燮
朝代：清
体裁：古风

五图烂熟龙蹻书，唾弃庄老焚阴符。崆峒上药饵琼蕊，炼成九气游玉虚。少君栾大隶烟客，妻殒儿亡归不得。元罗日沈忉利夕，桃底朱霞染晶魄。魄不下堕魂不升，西风一叶空中行。寄无所住悲填膺，枯啸裂作春雷声。春雷渊渊万蛰出，蝴蝶魂愁海棠月。
拊缶歌当行路难十五章·其二
作者：姚燮
朝代：清
体裁：古风

眼光如豆盲未盲，耳寒自怨春无莺。阿瞒早死诸葛生，定开龙汉雄西京。功名易朽骨难朽，龟年短促蚁年寿。扬薪沸釜愁饮迟，长夜宜添八更漏。负恩不报天日瘦，玉帝观河惊面皱。十二万劫一刹那，几人解听行乐歌？有子桐柏妻姮娥，不如买醉黄金多。
拊缶歌当行路难十五章·其五
作者：姚燮
朝代：清
体裁：古风

虹疏岫榥谁家楼，金枝树帘琼玉钩。美人樱桃出南郑，借宠阳春托花命。顩颐丑女名倭傀，鸳鸯心事生即灰。天与大力能弄椎，留侯客者聘为妇。大梁山川联骑走，百万人丛称佳耦。佳耦曰妃怨耦仇，卓王孙女吟白头。躧步鸣瑟昔所见，十载蓬心变蓬面。
拊缶歌当行路难十五章·其八
作者：姚燮
朝代：清
体裁：古风

人为刀俎我鱼肉，春申难求毋望福。睢阳灌婴起贩缯，弊席为门非僇辱。挥刀睨天愁云开，飞鹰逐鹞溟州来。溟州无垠亿万里，狂流濞澎沈蓬莱。丈夫纬繣复轁轲，中路晨饥谁饭我？用之为虎弃为鼠，西望秦关足牢裹。佯狂髡首无人怜，劝君归赎柴桑田。
拊缶歌当行路难十五章·其六
作者：姚燮
朝代：清
体裁：古风

鸱夷子皮善张弛，卿子冠军矫命死。元王封儿羹颉侯，扫除之隶宜愤羞。荣华有命不相强，杼首求官亦何仗？屈身酒户作厮养，西宅朱儒动馋想。貙氓冒德称驺吾，梼杌作士咎繇诛，画象颠倒成爰书。霪雨三日草木烂，烈焱焚泽虎蛇窜，羁臣钳釱坐愁旦。
拊缶歌当行路难十五章·其十
作者：姚燮
朝代：清
体裁：古风

子都不受妖夫怜，平原公子佳翩翩。嗣宗咏怀感丑老，焉知仲武殇妙年？洞精矘眄谁氏子，㥏墨为人不如死。十年虱处容华彫，春风百拂难重娇。春风吹花复吹柳，昔日儿童今日叟。柳枝窅袅花珑璁，他年老叟今年童。及时行乐望彼美，望之不见心忡忡。
拊缶歌当行路难十五章·其十一
作者：姚燮
朝代：清
体裁：古风

蜀山硗确累趼行，何当刬削招五丁。缚身世网弗愁隘，蝼蚁循庭怨荒大。翠緌鸣玉栖编蓬，末班事主难为忠。黄牛赤骥士同皂，鲍鱼强夺芳兰风。鼱鼩袭狗不得阻，遂使孤豚来咋虎。不如徐干弃其宝，处子犹能洁身老。纬萧河上堪不饥，可怜李广嗟数奇。
拊缶歌当行路难十五章·其十三
作者：姚燮
朝代：清
体裁：古风

空林缟叶飒哀素，屋角星河耿将曙。吴女夜坐方停机，楚客思家正行路。路旁陵苕花不红，袷衣揽警鶗鴂风。寸心纡轸郁何物，苦制颠连委筋骨。冯谖出事诸侯王，一剑难将万悲割。与人谋事身不周，道旁弃蒯谁拾求？閒雅王孙樗里子，抱玉衔珠沈边死。
拊缶歌当行路难十五章·其十二
作者：姚燮
朝代：清
体裁：古风

湣王出亡辟宫舍，仲连不官国难霸。骍旄夜歃晨背盟，秦婚楚媾谁玉成？张陈相然信以死，灌魏名高有终始。柏枝抱雪松禀霜，煦日暄风不能市。清觞临轩怀故人，兰苕娟娟江南春。金错在佩刀光新，梦无道路心无门。夫君不来山鬼瘦，隔竹啼斑满罗袖。
拊缶歌当行路难十五章·其十五
作者：姚燮
朝代：清
体裁：古风

乱愁积草芟益多，楚人拊缶秦人歌。歌如遏抑缶如激，能使闻者心违和。黄鹄不翔天峨峨，寒云拂落庭前柯。山容凄凄不肯绿，疏绿森森是檐竹。抱衾听蛩隔竹屋，同病佳人各空谷。佳人颜色今不红，意之所许言谁通？我歌有竟愁无穷，奈何困我霜风中？
拊缶歌当行路难十五章·其十四
作者：姚燮
朝代：清
体裁：古风

大对不得董仲舒，马扬骫骳羞小儒。升堂执经称弟子，苦立颛门争姓氏。天老地典今已亡，但留芜秽充縢囊。何人锐笔斲元气，眼中光景供凋伤。有书如山积不读，绕壁啁啾古魂哭。袒衣便便大贾腹，中有肥肠贮鱼肉。鱼肉日餍身日肥，彼呫哔者空詅痴。
拊缶歌当行路难十五章·其四
作者：姚燮
朝代：清
体裁：古风

耕父沈溺野仲殪，帽漉屠苏饮元吉。曼曼秉烛长夜游，暧暧欲倦频迟留。青春未阑人白头，祖宗骑马儿豢牛。画桃十丈堂下树，可怜移种邙山陬。邙山阴阴多柘楸，饿魂黑夜追鸺鹠。鸺鹠一声乱叶落，西市磨刀方霍霍。西市磨刀东市乐，醉券千田注孤博。
招隐二章·其一
作者：姚燮
朝代：清
体裁：古风

深天有停云，空水得明藻。白发不爱时，坐惭隐忧老。夙情岩秀茹，未分积薪槁。爽碧涵古衷，明绮振天抱。体寒尺布珍，粟腴寸田宝。独鉴神无昏，众妄臆难造。澄潭方籁郁，疏林待烟扫。攀援师赤松，谁能竟其窈？
招隐二章·其二
作者：姚燮
朝代：清
体裁：古风

纡回眄涂辙，穷水阻大涔。汎滥良可舟，恝已违素心。招风思牖花，听雨怀垤禽。晨态眷以瑟，晚气渊其衿。沈想有孤会，上哲无滥钦。天事不昧始，黾勉图所任。空谷如兰台，跫然来惠音。仙菌摛作餐，木客同閒吟。
拟作消寒会不果答张广文振夔示作二章·其一
作者：姚燮
朝代：清
体裁：七言律诗

星椒遗社几敦槃，使我从君抚卷叹。风雅文章偏地少，山川雨雪旧毡寒。江头佳树飘摇尽，海角閒云寂寞看。在抱朱弦疏越瑟，只除湘女解抽弹。
拟作消寒会不果答张广文振夔示作二章·其二
作者：姚燮
朝代：清
体裁：七言律诗

忆昔樱肥笋熟时，萧然庭院窅然卮。大瀛明月无仙梦，冷壑梅花是怨枝。问世浪传三昧集，怀人定有四愁诗。读风未解诠哀乐，绝路难为破格期。
拟古五章·其一
作者：姚燮
朝代：清
体裁：古风

罗浮五色蝶，翩翩麻姑裙。华丛恣媚舞，文采何缤纷。文采非自炫，及时娱所欣。八月凉飙起，宇宙失阳春。双翅弱难举，飘荡随烟尘。芙蓉烂秋水，丹鞠耀篱根。寒螀饱清露，适机无喜嗔。
拟古五章·其三
作者：姚燮
朝代：清
体裁：古风

美人理瑶瑟，夜坐白玉堂。天迥月华净，入户流素光。含思渺何许，凝盼沈若忘。欲飞身无翼，欲渡河无梁。抚弦不终曲，曲终恐断肠。芙蓉飘飒飒，惊起双鸳鸯。安栖弗女伤，及此良夜长。
拟古五章·其二
作者：姚燮
朝代：清
体裁：古风

乌孙有天马，神骏淩肃爽。蹭露白蹄健，灼霄青瞳方。辕枥困欲死，赏识逢孙阳。饰以金障泥，控以银丝缰。报主振奇气，蹀血平戎羌。一鸣响千里，白云为返翔。功成朽骨弃，驽钝翻侯王。巍巍黄金台，终古明月凉。
拟古五章·其五
作者：姚燮
朝代：清
体裁：古风

饵丹信不死，神仙遍九州。安见秦汉帝，不复归山邱。瑶池幻咫尺，错灿芙蓉楼。阆风振鹤袂，彩云回鸾辀。灭影倏如电，去水不返流。容颜尚难驻，何论太清游？
拟古五章·其四
作者：姚燮
朝代：清
体裁：古风

西蜀年少子，才气薄秋云。冠弁灿珠绣，捷策金马门。欢宵侍宫宴，汎瑟娱阳春。蕙风畅幽素，桂月流艳芬。扶掖辞内闼，含醉骄主恩。凉飙下金井，梧叶飘纷纷。苞凤愁铩羽，回舞丹邱垠。盛宠久难恃，荣华转就湮。太白有仙骨，散发走燕秦。
拟唐人出塞辞
作者：姚燮
朝代：清
体裁：七言律诗

万山秋色束行装，一握纯钩马背霜。关塞无人迎侠士，风云何处酹清觞？飘摇身世随蓬叶，生死头颅誓革囊。指点堑榆千仞削，漫疑太白耀兵芒。
拟晋人欢闻变歌六章·其一
作者：姚燮
朝代：清
体裁：古风

心在欢腔中，搜索那能到？袖长不及地，转为短裙笑。
拟晋人欢闻变歌六章·其三
作者：姚燮
朝代：清
体裁：古风

夙爱欢所知，难凭一面辞。读欢书内语，常道苦相思。
拟晋人欢闻变歌六章·其二
作者：姚燮
朝代：清
体裁：古风

画棂金屈戌，明月交枝梧。五更梦十醒，只闻啼独乌。
拟晋人欢闻变歌六章·其五
作者：姚燮
朝代：清
体裁：古风

欢爱千两金，侬爱一寸烛。但邀今夜怜，那知明夜哭？
拟晋人欢闻变歌六章·其六
作者：姚燮
朝代：清
体裁：古风

结带复挽臂，作意谁信真？欢来总当去，不是侬边人。
拟晋人欢闻变歌六章·其四
作者：姚燮
朝代：清
体裁：古风

对面同背面，见欢安足多？马能走千里，不能踰黄河。
拟汉相和歌辞 其一 鸡鸣高树巅
作者：姚燮
朝代：清
体裁：乐府曲辞

鸡鸣高树巅，马鸣深涧底。赫赫诸王帝孙子，玉琐藻翘弃蒿里。黑发黄耳，烟纨姼姼。文履玼玼，去若流水。朝骑驷马，驷马一何骄。暮归重楼，珠明羽翠金釭烧。佳人娇娆，姊妹拥貂。清防醉倚圆月摇，蜚其纤袿垂两髾。与子为千春万夕之乐，奉子以上元容成之药，知其谁为金张卫霍。梦闻锒铛醒不见，银河昭华夜飞鹊。冻雪杀野田，安得拾藜藿？
拟汉相和歌辞 其七 东门行
作者：姚燮
朝代：清
体裁：乐府曲辞

不贱不居家，不贫不出门。出门踌躇四顾，山荦确，江河浑。还顾我家室，我家室，何人悲啼？当门嗷嗷小儿女，床上有病妻。快心安复待富贵，苍苍者天，不能免下民之怼。居必重楼，食必肥牛，衣必华裯。不如骨肉完好，死生与汝偕老。出东门，东门多棘榛。棘榛丛丛，虎豹栖之。君归来，君归来。
拟汉相和歌辞 其三 陌上桑
作者：姚燮
朝代：清
体裁：乐府曲辞

正月不荷华，鸳鸯栖无家。鸳鸯陌路老，荷华六月好。采荷莫采双头支，种桑不得一寸丝。夫婿前头敛襟哭，莞蒻槃鍉在他屋。妾年二九月过望，夫婿腰金羽林韔。天闻妾言，水知妾心。天高不高，水深不深。夫婿乃丈夫，声名赫赫驰皇都。人谓夫婿之贤天下无。吁嗟乎，夫婿之贤天下无。妾不容华朝愉，樽斝而夕娱，胡为乎？
拟汉相和歌辞 其二 乌生八九子
作者：姚燮
朝代：清
体裁：乐府曲辞

伊乌尾毕逋，飞幡幡耶吾吾。鸠不汝呼，鹰来攫汝雏。天偪侧无路，地上草木皆彫枯。山曷不菰蒲？水曷不薪樗？日月曷不东南驱？吁乎吾吾，乌有八九子，世莫知宝。乌子肥，乌母老。邯郸才人嫁厮养，君马自黄臣马皂。吁乎吾吾，孤儿不谅兄嫂，猛虎不食纂纂之枣。弹我箜篌，咄唶其歌，吁乎吾吾，歌奈何，奈何万事颠倒。不能转移，南山之石。秋胡行他乡，罗敷走桑陌。吁乎吾吾。
拟汉相和歌辞 其五 陇西行
作者：姚燮
朝代：清
体裁：乐府曲辞

綵衣行下堂，一步再回顾。顾见空阶花，向旭复含露。露光何霏霏，旭光何晖晖。窸窸鞭叩门，下马人为谁？下马还入门，入门复出户。手招仆从来，金箱端纨组。纨组错帨鞶，钿黛相明玕。聘尔作好妇，与尔百岁欢。妇羞不敢受，妇爱不敢辞，妇亦展转思。一笑趋入堂，再出携酒卮。斟酒奉客前，劝之恐客醉，不劝愁客饥。客左不敢右，客坐不敢离。客去不得留，身去心不移。明朝迎汝来，今日先汝期。
拟汉相和歌辞 其八 淮南王篇
作者：姚燮
朝代：清
体裁：乐府曲辞

得天地气始为生，人得气之偏，仙得气之全。仙不能协君民以行德，何异乎弃空山之木石？淮南王，尔为天潢。栖白玉庭，黄金堂。置酒一顾眄，四幕生流光。不则出门驰骤之河山，左右提挈，飞雁相低昂。奈何干圣人怒，咄尔淮南王，不识理者曷贵，其逃乎数。
拟汉相和歌辞 其六 西门行
作者：姚燮
朝代：清
体裁：乐府曲辞

庖鹿杀羊，呼行酒浆。酒浆有尽，行乐未央。西门迢迢骏马驰，骏马不用鞭，能识主人心所之。作官能役人，官亦人役。官亦日食不离粟，日衣不离帛。笙歌彻墙，道路停足。箧有黄金，子孙侧目。声名隆隆，天下所崇。愿日常照花，愿天不作西北风。西风漻漻，北风栗栗。重闱膏炀，春煦醲溢，言抚我琴瑟。
拟汉相和歌辞 其四 相逢狭路间
作者：姚燮
朝代：清
体裁：乐府曲辞

驰驱狭路间，远望何光辉。问此光辉谁，西郭屠沽儿。莫言屠沽儿，家有万黄金，珠玉弃如灰。纳资为郎官，长戟交车绥。嬖宠托天子，贵戚兄弟依。都尉率护军，趋奉无高低。出入清籞中，扬扬并不疑。爱妾歌欢侬，众婢调弦丝。眩我云襹襹，媚我芳蘼蘼。白杨自为风，不惊铜雀台。
拟汉铙歌十八曲，存十一章 其一 朱鹭
作者：姚燮
朝代：清
体裁：乐府曲辞

鹭咽咽，鼓渊渊，中心摇摇，罔止而悬。我不能舞，鹭不能语。鹭能语，风凄凄。鹭无衣，月明孤飞，噫吁嚱！
拟汉铙歌十八曲，存十一章 其七 芳树
作者：姚燮
朝代：清
体裁：乐府曲辞

维荃云荪，莫或佩斯。为君子所期，孰忮而疑？静言庸违，不衷其衣。赭马日瘦，黔驴日肥。入不我恤，出不我谅。路有四歧，趾欲谁向？朔风条萧，冰山天高。哭必掩涕，积思用劳。
拟汉铙歌十八曲，存十一章 其三 上之回
作者：姚燮
朝代：清
体裁：乐府曲辞

石阙封峦，十月大寒。大寒不杀草，铜驼漆肤黄变皂。咄哉貐贼麟，凤凰拥翼枭鸟前，自甘称为臣。圣人一出，万刚群屈。有不受命者，昭昭之日。
拟汉铙歌十八曲，存十一章 其九 雉子班
作者：姚燮
朝代：清
体裁：乐府曲辞

大幕包四海，大寐游混茫。天地具生蠕蠕子，何为乎称凤皇？置酒金屋，明月满觞。妙妓翠舄，兰尘不扬。尘不扬，露来下，攓旌门，迎宸驾。有鸟曰雉何班班，虞人括利啄粟难。凤凰高冠，朱实琅玕，顾影自笑，顾我而长叹。
拟汉铙歌十八曲，存十一章 其二 思悲翁
作者：姚燮
朝代：清
体裁：乐府曲辞

首蒙已难面识，我之所思兮，胡不我乎是觌，悲哉翁也。乌乌伊伊，日东月西。网罗不择雎鸠，尔毋悲啼。尔悲啼，则可无惜尔之瘅。
拟汉铙歌十八曲，存十一章 其五 巫山高
作者：姚燮
朝代：清
体裁：乐府曲辞

巫山高，高岑岑，岑岑之下之水，又乌知其深？既不得升，又不得渡。驾言出游，逢彼之怒。俯见鱼出峡，仰见飞鸿过山。我独何为，不得家室，千里万里漫漫。
拟汉铙歌十八曲，存十一章 其八 有所思
作者：姚燮
朝代：清
体裁：乐府曲辞

有所思，思我美人。思不见我，美人伤如之何，目摇摇为旌，宛转之肠车轮。燕辞我梁，文杏不得芳。金蝉饰玉钗虽光泽，羌不及弃菅与蒯，被露道旁。公子出门花蕤蕤。花蕤蕤，春相随。白鹄翩容仪，东风驱汝日夕飞。
拟汉铙歌十八曲，存十一章 其六 上陵
作者：姚燮
朝代：清
体裁：乐府曲辞

有马有马，昂藏于野，乐之般般，谁与为抗者？佳人进万寿觞，与天地长生，日月未央。筑琼台，开玉阊。梁文虹，森成行。鸾鷟下上交回鴹。裔裔而弈，清光垂帟。师旦臣奭，姬周之硕。劢相我后辟。
拟汉铙歌十八曲，存十一章 其十 上邪
作者：姚燮
朝代：清
体裁：乐府曲辞

上邪，天高高，曷为乎人戴之？人怒我怼天，弃之不我爱。夸父逐日，极乎西濛。念子不归，晚食告穷。吁嗟乎北林，林有晨风。
拟汉铙歌十八曲，存十一章 其十一 临高台
作者：姚燮
朝代：清
体裁：乐府曲辞

羊无�，离地一千仞，终不见，天门峨峨。前者矰，后者磐，左右者罗。始皇千世万世，金木火水无沴。折兰焚椒，桂荆杕杕。何纵尔八荒兮，逊此蚊蚋。
拟汉铙歌十八曲，存十一章 其四 战城南
作者：姚燮
朝代：清
体裁：乐府曲辞

以万人命易尺土，天子豪，黔黎苦。风飘云云，魂不敢图苟存。骨拄山，血渗地，风雷喑呜，日月无气。奈何哉，父母妻子，盼我招我，冠裳在右，刀酖在左。悔不得饿死穷壑中，彼何人斯，愦愦食粟千百钟。
拟郊祀十九歌，存七章 其一 练时日
作者：姚燮
朝代：清
体裁：乐府曲辞

司恢台，扬穆风。伟哉觺觺，乘驷御龙。繄三微，�良晷。灵往来，郁垂繠。灵之前，黁沈燎，翠葆翩。灵之后，拥銮甤，眊蟉蟉。灿昆姿，穷百娜。灵之左，隶巫阳，蜷苍蜼。灵之右，惟灵降虚，房祀苾如。秩秩于于，上仪荐诸。于灵之赫，黔雷辚轹。或眷而怡，明兰玉绥。积精特告，灵惟釐报。太乙烟煴，无媢无骜，以飨其蘸。
拟郊祀十九歌，存七章 其七 赤蛟
作者：姚燮
朝代：清
体裁：乐府曲辞

窈娭娭，而引曼。浃密期，鲜疑患。灵驾舆，魂追驱。冠丽姝，夙所须。轖无结，旐无委。专我精，金石毁。惟赤蛟，延儦儦。茹秘春，屏兰□，嘉醑陈。灵既醉，集古嫭，咸逊媚。来不涘，去何倪。揽大化，类儿嬉。眷我祜，笃我耆。凡在宥，谁不怡？
拟郊祀十九歌，存七章 其三 惟泰元
作者：姚燮
朝代：清
体裁：乐府曲辞

乾纲仪首，握正定机。懿律嘉量，允纳和熙。徂龄聿回，颓晷惟复。乘五际之剥，而舒其蹙。发申旦之光，而喔以祥。甘露瀼瀼，黄龙载鴹。矞云九章，釭乎幕张。轩乎绮飏，锡极汝皇。皇运协昌，青陆轨骧。拜稽思颂，属属洞洞，生罔不综。
拟郊祀十九歌，存七章 其二 帝临
作者：姚燮
朝代：清
体裁：乐府曲辞

被育万国，于惟上命承敕。凡生罔不殖。熙熙饮德，莫或敢反侧。曰赫赫昭昭，皓涆平襜轺。出入曛旭，曾不可以媚要。天子泰平，百族献婴。六合大清，斟韶而酌韺。
拟郊祀十九歌，存七章 其五 天马
作者：姚燮
朝代：清
体裁：乐府曲辞

月万里，天马徕止。固尔齿，历华轙。相玮灵，渊映房。天马徕翔，雁门赭黄，下睥红阳。淩遽之气，迅乎其厉。权奇之容，翍乎其风。禀健德中，元霄狎龙。龙罔奴，皇徕御。垂梢行，睨影翥，秦青太息方堙歌。天衢如砥，天台兀峨。
拟郊祀十九歌，存七章 其六 天门
作者：姚燮
朝代：清
体裁：乐府曲辞

臬臬天门，百常淩表。神徊隐，来万甸，烟皛皛。而玉若者葩华。旁唐駮荦，栖元之家。骧景以以雕，采织文虹，而为橑牙。递灵居，澜罗罗，月不腌蔚，以霞鲜飙，洞幌其眇。睇来耶，抑将斗酌元气，后皇翊治。四七相隶，占畴得霁，三微著兮旬始。乃临清都，回极兆民。所钦大圆，妙有昭森森。
拟郊祀十九歌，存七章 其四 日出入
作者：姚燮
朝代：清
体裁：乐府曲辞

煇东汎兮，俄彫薄乎西昆。安保厥若华之容，炘不晻晻常留存？华胥帝曰轩辕，顾眄亿万载下，庞鸿饫恩。涂藻扃牖归浑浑，曷复其顿辔，大荒神州之岸。吁嗟漫漫，鸡鸣知旦。凤钧调之，天下糺缦。
拦江步
作者：姚燮
朝代：清
体裁：七言律诗

未愁沥血饲饥鸱，莫竟攻心仗瘦罴。待伏奇军新隧塞，善留退步旧营移。蜧渊冰色明湔刃，鸥渚萍光静媚旗。醉后彯缨供晚立，沙唇日黑蟹山卑。
按剑吟六章·其一
作者：姚燮
朝代：清
体裁：古风

一夕何所短，百年何所长？事业能早成，蜉蝣未为殇。按剑夜坐灯微光，北风撼壁天苍黄，明月欲落孤雁翔。孤雁翔，北斗转，雁翔不高斗柄短。斗柄短，翔雁低，后宫美人发未齐，专房宠赐珍珠衣。
按剑吟六章·其三
作者：姚燮
朝代：清
体裁：古风

三闾不雪湘累冤，一饭谁报淮阴恩？人生出入有险阻，何啻荒山狎狼虎？一斗酒，不醉人。一寸舌，能杀身，狂魃啸旱天帝嗔，巫山绿萝吹阴云。阴云不澍万里渴，鬼泪成河人泪竭，祅火空郊焦白骨。
按剑吟六章·其二
作者：姚燮
朝代：清
体裁：古风

银河可使平地流，人间乃有蓬莱楼。丈夫及时不得用，白日堂堂去如梦。骑马难越河，乘舟不上山嵯峨。衣冠竟以狗鼠贱，五侯七贵安足多？大星炯炯照眉宇，手拓云帷听天语，天语不闻但闻雨。
按剑吟六章·其五
作者：姚燮
朝代：清
体裁：古风

名山不闻有六岳，水黾千年茁青角。蟠桃不熟苦无果，偷向人间食烟火。西母被发同夜叉，岂真媚镜敷朝华？金银宫阙在缥缈，有梦当御飞霞车。飞霞之车白虹旆，魂升虚空魄幽坠，东方先生真狡狯。
按剑吟六章·其六
作者：姚燮
朝代：清
体裁：古风

听我按剑吟，谓是瑟之大石音，曷不和以清商琴？天河渐西夜将旦，乌鸦乱飞独星烂。滔滔江水流复流，一梦了彻千年愁，夜来黑发晨白头。不如弃剑走屼峍，桃花洞天古潭月，肯使仙鬟怨春歇？
按剑吟六章·其四
作者：姚燮
朝代：清
体裁：古风

乌鸦头白鸡距红，乌鸦称母鸡称公。茑萝寄生借松寿，茑萝叶肥松转瘦。人间秘事难尽求，无田可种安须牛？无路可行不须马，万籁消沈六合哑，夜半高歌卖浆者。
按曲图为孙上舍悦祖题
作者：姚燮
朝代：清
体裁：古风

画楼十万春烟浓，断钗零黛无小红。银筝滥谱不堪听，杜牧情如阮籍穷。谁家阑杆六曲好，帘底香深倚窈窕。绿睇穿梧凤子纤，茜衫飐竹莺儿老。莺儿凤子秋心多，暮雨桃花吹梦过。晓苔腻席湘妃瑟，夕露飘星织女河。孙郎对酒颜微酡，不唱秋娘金缕歌。不歌明月前溪曲，醉倚帘眉护凉烛。烛光剪翠一帚梧，帘影筛波几竿竹。未愁霜紧莺魂消，但愁叶落蝉鬓彫。曲边天远江山碧，何处松陵十四桥？
挽刘将军朝元诗三十四韵
作者：姚燮
朝代：清
体裁：古风

死当为鬼雄，而岂国之殇？食禄尽君事，大义何皇皇。赤厈翻洪涛，流矢飞天狼。避匿且不暇，谁敢孤身当？君姿夙森挺，寒翠如湘篁。肃杀两剑眉，逼人凛有霜。涂抹孙吴书，恣肆成文章。纶羽儒将风，百鍊无浮刚。出身右科目，告籍参戎行。汗血步景驹，共卜千里骧。近奉上帅符，巡哨瓯括洋。水线缭云壁，贼艘来扼吭。左右各弃繻，舵卒心胆丧。律令传火车，聒耳闻雷硠。飞灰眯腥雾，白战苦无障。三尺健臂存，焉肯羞螳螂？透甲新血痕，割衿裹其创。眼看军发焦，魂留气先僵。暗山动�崒，夕紧烟飙荒。朱鸟愁沙田，闪落颓阳光。首尾远莫顾，猝难呼艅艎。遂使砥柱危，霎地倾混潢。生平论忠节，此愿颇誓偿。每嗟权职卑，末从摩酋羌。迩来夷祅平，天镜澄兰沧。谁令小丑群，尚为鼠跳梁。疏略不自君，驱君身受�。赪流横大瀛，哭君将何方？城东楝树高，古屋夜闻鸧。舆尸犹未归，白头倚闾望。苟存鲜百年，早晚均一亡。独有英烈魂，不陨青蒿邙。九重下恩恤，绰楔开门枋。炯炯西垣星，万古辉灵阊。
挽得
作者：姚燮
朝代：清
体裁：七言律诗

华胥天有太平乡，清梦吾栖玉照堂。几辈黄金骄骨肉，有谁白铁鍊文章？颇憎目过窗驹疾，未任心随磨蚁忙。挽得一丝春信息，初梅泄气在微茫。
挽歌
作者：姚燮
朝代：清
体裁：五言律诗

丰碑人不识，寒色满泉台。草木秋风尽，牛羊日夕来。捷书燕马递，牙戟渭营开。功定身千古，欷歔上将才。
捉夫谣
作者：姚燮
朝代：清
体裁：古风

江头白鸦拍烟起，飞飞呀呀入城里。城鬼捉夫如捉囚，手裂大布蒙夫头，锒铛锁禁钉室幽。铁钉插壁夫难逃，板床尘腻牛血臊，碧灯射隙闻鬼嗥。当官当夫给钱粟，鬼来捉夫要钱赎。朝出担水三千觔，暮缚囚床一杯粥。夫家无钱来赎夫，囚门顿首号妻孥。阴风掠衣头发乱，飞虫齧领刀割肤，谁来怜尔喉涎枯？
捡旧箧得先大父遗诗卷
作者：姚燮
朝代：清
体裁：五言律诗

遗书多散尽，留此劫馀灰。偶得殊狂喜，沈思转痛哀。吾生资隐德，守业望将来。风雨寒灯梦，何从索夜台？
换巢鸾凤·有邻媪以金龙鹦鹉来售者以词告之
作者：姚燮
朝代：清
体裁：词

芳草天涯。叹频年听厌，断鹧零鸦。恁分春阁影，寄怨到窗纱。便须慧性解琵琶。怕千种、凄凉难诉他。君不信，认翠押、护愁低下。青挂。湘翎奼。秦陇树遥，纤弱离乡乍。直恁相依，未邀固宠，又背东风轻嫁。明月梨花梦沉沉，恐伊还恋人如画。看罗裳，泫娇红、宛转啼也。
捣衣曲
作者：姚燮
朝代：清
体裁：五言律诗

秋风吹幕烟，秋月烂中天。切切如有语，依依还自怜。黄金误离别，青鬓感华年。夫婿蓟门道，此时知未眠。
探寓邻墙角梅十日至十一月望晓忽见一朵歌以赏之
作者：姚燮
朝代：清
体裁：古风

墙高檐矮月一角，登楼俯见脩枝横。为言去岁十月暖，已作烂雪堆银屏。大野寒风不入城，微草茁土春姿青。此花得气倍宜早，矧含元息通古灵。主人识客门放扃，许客晨屐宵携檠。嫩冰几片败叶堕，老苔一抹疏烟明。霜吹薄帽风生生，石阑叉手听瓶笙。低篁翠似窄衫女，瘦雀黄疑初乳莺。尔梅困我诗迟成，欲开不开终何情？朱弦乍抚天地醒，隔墙湖软闻流声。东梢挂旭看茁英，抵掌笑遇飞仙琼，累尔主人残梦惊。再过十日压枝满，当张帷幕开轩楹。未愁扳折等杨柳，寂院有鸟无人行。洁哉和靖工逃名，欣然独与吾鹤盟。
探春慢
作者：姚燮
朝代：清
体裁：词

宅券偿难，岩缘修浅，十年梦断香谷。烟户檀栾，水墙杨柳，秃尽枝枝春绿。斜日乌衣散，更提甚、华堂裙幄。那堪落叶声中，旧窗重剪凉烛。试问鹤老莺荒，谁拓地诛茅，来复修筑。息月池深，栖花窖密，往景细量空熟。无赖登楼望，也几换、郊芜坡渌。但识屏山，秋帘曾伴吟独。
探春慢·家子桢同年西泠采绿图
作者：姚燮
朝代：清
体裁：词

笛沜观莺，酒廊泊燕，春痕何处寻好。鬓拂晴丝，衫粘湿翠，眼底漪平云皛。略记东风嫩，潜催醒、如尘芳草。问君眷梦谁边，拾来湘怨盈抱。飐去两三鸥鸟，尽避荻回舷，贴荭停棹。有渚湔裙，无楼问钿，淡绝烟心斜照。一匊相思泪，怕又共、鱼书缄到。且杂苹蘩，携得同荐苏小。
探春慢·闻白云梅花盛开侧笠负壶寻行三五里不见徘徊云水间久之黯然而返
作者：姚燮
朝代：清
体裁：词

倚袖杯深，回灯笛婉，一别三年信杳。东阁吟仙，南湖桨女，今日相逢应肖。知有微香引，又脉脉、背风沉了。可见数点残花，桥边和雪流到。消息恁知迟早。须抱怨难堪，空山枯槁。只月招魂，无人寻梦，瘦韵谁怜卿好。几向前溪问，乱一带、疏林荒草。何限相思，隔烟传与啼鸟。
探春慢·题杨勉行天台归隐图
作者：姚燮
朝代：清
体裁：词

汀鸟迎帆，峡城隐树，苍凉不尽斜照。被箧关河，妻孥薪米，回首辗然一笑。谁信红尘外，有天海、迷茫壶峤。自今脱屣青山，枕霞餐石都好。偕隐招依也愿，堪未了俗愁、如缕萦抱。洞户云扃，桃花瀑远，不信使君寻到。仙径回梁接，定落叶、猿童先扫。莫占前溪，他时留我垂钓。
握金钗·颓髻空楼，伤春抱恨，已不是廷红伫绿时矣。
作者：姚燮
朝代：清
体裁：词

衾独梦都稀，灯残夜知尽。可怜花病人病。风峭烟凄霜还紧。眠未妥，起偏慵，妆又困。帘卷复垂帘，惊心乱红损。不知飘远飘近。搅著杨花去无准。游燕断，宿鸦空，啼鹃隐。
揽碧轩即事与叶十八厉三两山人
作者：姚燮
朝代：清
体裁：古风

湖流到门不肯绿，来照疏襟是疏竹。袖中出示别后诗，君等新诗亦成轴。各携一卷倚竹读，读未竟卷继以烛。朗吟如蝉轻作蛩，门外闻之杂歌哭。石林清苦饵霜菊，樊榭餐云秀无俗。我诗置在伯仲间，瘦极秋烟岚一束。祖龙虽横难并吞，飞燕能娟任谣诼。狂来直欲千古无，蹴碎屏间唾壶玉。天际倘有真人窥，应笑痴憨态堪掬。银湾乍明月挂屋，且敞轩楹置醽醁。山川浩莽孤筵高，天地沈阴万象伏。吾生共聚到头白，差抵蜉蝣生命促。况乃会少离别多，几得欢欣补愁蹙？后五百年人过斯，荒坟成堆野稻熟。此灯明明照尔我，那不尽情倾一斛？落叶城头乌瑟缩，西邻鸡声穿过木。醉须共结千丈绳，速梦东瀛系桑旭。
摊破浣溪纱·依南唐元宗体
作者：姚燮
朝代：清
体裁：词

心比风枝堕叶轻。梦随沙路夕烟冥。呜咽玉门笳里曲，不堪听。露堡荒鸡三里接，霜天羸马五更行。那有当年明月底，柳枝青。
摸鱼儿·为张芝舫题魏兰本事卷
作者：姚燮
朝代：清
体裁：词

算崔红、颜韶齿稚，天然群卉惭冶。江干茅屋牵萝隐，帘幕密无风罅。拈线罢。惯结芷纫荪，古怨湘骚写。谁其知者。尽避梦偎灯，伤春弛带，病影月怜寡。翩来也。客是乌衣王谢。蛾眉细与描画。妖虹射斗钲鼙急，遍他铩鸾炰麝。如此夜。谁信有情仙，劫外联鸳社。小桃待嫁。奈斜日西沉，微波东逝，帆影遽南下。
摸鱼儿·书朱紫鹤万竹楼词卷后，同家春木翁调。
作者：姚燮
朝代：清
体裁：词

碧亭亭、芙蓉七二，洞庭当牖还倩。佳人玉貌秋为骨，借得水烹云炼。琴一段。听捺指宫音，半杂潇湘怨。清商忽变。又素月中宵，明玕万叶，四幕泻凉靛。吾还念。长水钩师才擅。江湖载酒忘倦。风流后起如君者，等样浮家凫沜。茶梦转。更酒试青椰，香试红麸串。天空籁远。定和汝声声，藓根独蟀，芦背两三雁。
摸鱼儿·宿宝莲寺题壁兼留别住山松涛上人
作者：姚燮
朝代：清
体裁：词

问东风、樱桃湖上，燕莺多少归去。石龛灯晕摇凉碧，梦影瘦堪如许。天欲曙。听百八钟声，敲落桐枝露。愁来谁主。只觅几摊笺，拨炉爇茗，细酌枕边句。低徊久，绣佛相看无语。昙华弹指微悟。杜鹃啼破横塘月，不尽水蘋烟絮。明日路。剩一笠癯僧，送我城南渡。潮平响橹。准篷背相思，吴门天际，云隔梵楼树。
摸鱼儿·白湖吟榭第二集赋白湖观打鱼
作者：姚燮
朝代：清
体裁：词

上鸥飞、佛昙小阁，阁外春水平迥。日斜雨过凉烟阔，作弄鱼天光景。浮半顷。比七里严滩，九曲苕溪静。夕风微紧。看菰叶摇叉，柳花吹簖，山影乱人影。还自省。年来飘泊萍梗。安能与子偕隐。琼台黄阁高风浪，那识公侯衮衮。三尺艇。爱些小酒垆，饭灶能安整。钟催天暝。定醉倒船头，约鸥寻梦，星露一蓑冷。
摸鱼儿·盘门晓发舟中忆媚波楼叠前韵
作者：姚燮
朝代：清
体裁：词

恼无情、晓风一霎，碧烟遮断城树。篷窗半拓斜眠好，恨影浪花吹聚。秋几许。堕一枕凉云，梦湿芙蓉露。醒来又误。道呜咽琼筝，还歌子夜，瘦燕舵楼语。怜侬否。谁赠洞庭芳杜。江潭憔悴徐庾。媚波楼上初三月，剩有鸳鸯飞度。眉尚妩。料后夜凄凉，读到罗襟句。依依柔橹。算四岸遥山，一湖冷照，依旧送人去。
摸鱼儿·菱
作者：姚燮
朝代：清
体裁：词

簇鱼湾、沙香露滑，芳名尔雅谁记。春秧远绣蛙田阔，交上嫩苗针翠。芦荻似。早槭槭萧萧、越渚西风起。轻船罢舣。看带雨锄青，和烟捆绿，人影乱潮尾。江天渺，不为冰莼动思。也牵幽梦千里。水笆横截闲鸥护，尽足渔乡蔬味。苍玉腻。等猫笋平头，小剥劳纤指。山厨煮未。认剪叶分梢，穿鲈缚蟹，担唱又盈市。
摸鱼子·浮碧山楼春暮客感寄上湖雪莲社诸子
作者：姚燮
朝代：清
体裁：词

卷湘帏、抛书岑坐，闲飔偏惹吟袖。青山纵说双湖好，不似江城深秀。凝思久。但燕子杨花，消息天涯漏。伤心依旧。等盼盼楼居，朝帘暮榻，风雨伴僝僽。空相忆，风味冰鲥露韭。良朋元白欧柳。绵绵远道知何惯，俊物新题都负。诗定就。问花底垆边，念个狂奴否。约归春后。恐茭渚烟凫，荻阑水鸭，梦比去时瘦。
摸鱼子·自灵峰迤逦而南岩壑益邃居无鄙人南溪武陵之胜或抗之庚寅重过忽忽忆总角之游真如梦隔世也倚此以志今乐
作者：姚燮
朝代：清
体裁：词

认山灵、依依如昔，十年清梦不到。底须鞋笋兼筇竹，随分行吟都好。烟陌绕。有瓜紫姜青，绣错红莲稻。有林更窈。愿结屋编篱，挈僮携鹤，住我此乡老。乘余兴，还入前溪幽邈。襟尘飒爽如扫。仙翁去海丹台迥，天际白云了了。沉晚照。听响落僧钟，渐渐田歌少。归须尚早。且暂憩藤阴，待伊月上，整理涧南棹。
摸鱼子·鸥
作者：姚燮
朝代：清
体裁：词

点波心、如鸥上下，柳花疏淡相拂。烟埼伴惯垂纶叟，寄与鱼潮信息。沙软碧。狎素影双双，冷梦湘奁隔。忘机自适。更泛泛浮来，闲闲散去，春水舍南北。寻盟否，佳侣短凫修鹢。休文词赋堪忆。谁将廿四霜翎瘦，画到芙蓉艳色。秋欲夕。盼锦缆牙樯，拍起愁千尺。月高江白。剩独夜苍凉，飘飘若许，天地一诗客。
敢效
作者：姚燮
朝代：清
体裁：七言律诗

暗泄天倪到静琴，喉枯敢效屈原吟。生非牛马襟裾贱，屋有松兰岁月深。新穫稻粱群雀老，旧秋门巷一蛩寻。瓠巴莫向沧溟去，知否空山有足音？
散步桑林下
作者：姚燮
朝代：清
体裁：七言律诗

云片齐齐整作楼，露声瑟瑟响为秋。水阴横彴牛承筥，墙上斜梯女执钩。叶是大年蚕有命，花过四月蝶无愁。经时剪伐枝都肿，种者而今半白头。
散步湖上至岙底二章·其一
作者：姚燮
朝代：清
体裁：古风

北风送水南向流，人随水行忘路修。绿阴一堤数间屋，却有幽人住湖曲。幽人偃笠看夕阳，不知笠背孤鸿翔。我送孤鸿隔城没，旗影城楼偃初月。
散步湖上至岙底二章·其二
作者：姚燮
朝代：清
体裁：古风

城根儿童骑犊行，往来追逐渔歌声。渔歌声声出芦底，不见渔人见鸥起。一鸥两鸥飞过湖，儿童拍手相招呼。不知飞鸥没何处，目断苍烟隔汀树。
散馀霞
作者：姚燮
朝代：清
体裁：词

湘屏如水单衾拥。恼春寒犹重。谁伴灯火黄昏，话年时雨梦。堪他怨凝愁冻。借紫箫吹送。关心楼外纤鹂，坐杨枝话共。
斜巷
作者：姚燮
朝代：清
体裁：五言律诗

斜巷草凄碧，斜门花掩回。春深人不见，雨过蝶能来。幽梦拚长住，芳期苦暗催。几家儿女病，帘幕怯晨开。
斜街行
作者：姚燮
朝代：清
体裁：古风

斜街香月连门白，露柳眉黄蘸初湿。莺纤燕乳结春巢，三五成群响交织。妖童年十六，笑貌何鄂敷，天生聪颖人生无。学歌一月尽歌妙，对客便试红�毹。双镮约臂金辘轳，灵蛇宝髻鸳鸯襦。慢行款坐思踌躇，薄羞上脸初日蕖。细喉如水泻笙孔，一字一吕工栉梳。画楼绰约谁家姝，掩袖自惭形质污。广场侠少多丽都，麝几熊席双虬壶。迷离扑朔不能辨，各结馋想生百痴。出门扶上长香车，群马若仆相依驰。赠以新词金缕曲，置之掌上明月珠。窥意所欲无不如，穷装极饰供其娱。罘罳钿叶帏流苏，粉廊黛阁花千株，富丽突过王侯居。万缗千两等泥砾，脱裘赠钏还区区。我昨逢人大道侧，发鬈靥瘃露肘黑。绣凤团衫青百衲，板鼓凄凉卖歌活。谓曾曲部寄穷食，三年对镜鍊媚骨。芍药堂前伺颜色，秀秀声名一时夺。红豆风吹鹦粒断，白杨烟深蝶路窄。旧主朱门半荆棘，家在江南归不得。归不得，君毋哀。君不见藏春酒坞城西街，樱桃十里花正开。
断岸
作者：姚燮
朝代：清
体裁：五言绝句

断岸独鸣犬，遥山半入霞。西风矮篱落，开到木棉花。
新丰水
作者：姚燮
朝代：清
体裁：古风

江涛郁南隘，河流顺北泻。两势交盾矛，抵扼不相下。盘涡骤旁溢，汎滥没田稼。云气重难塞，雨力劲偏借。舟师踞危舷，长篙拄堤罅。蛟龙穴其底，馋眼碧相射。前帆苦风抑，仓猝不能卸。纵之若弩疾，触闸陡平砑。后船络长绠，赤骭走且咤。少弛退或蹶，猛挽进得乍。客意谙风波，屡阅神转暇。但苦久饥渴，无由觅村榨。丈碧沈岸荻，寸绿露原秺。荡汩及牛羊，流亡少村舍。长吏相图经，百计策防埧。泽弱易成斥，委念但随化。居民陈灾苦，悯极反增讶。大涨接小卤，菊秋甚梅夏。量日候刚午，郁雾晷疑夜。牵挽踰曲阿，吾险固已谢。
方丈台李昭灵夫人与许玉斧
作者：姚燮
朝代：清
体裁：古风

莫恃元挺姿，听彼世迹挠。十年不理梳，绿发缠至腰。元灵谢囚絷，枯坐皆逍遥。鬼神避其鉴，群象幻何逃？华襚玉虹绣，文襡春烟绡。粲舌宜媚心，殊悟堪寄寥。瀛台三千寻，可涉未为高。不揽九纬纲，安能齐荣凋？骨肉皆可腐，慎尔真精摇。
施明经其熊招饮即席有赠
作者：姚燮
朝代：清
体裁：七言律诗

愁听残蟀语荒菅，添爇明灯照酒颜。共苦干戈催白发，几劳风雨梦青山。挽衣似喜吾身在，话旧难为此夕閒。屈指故人都宿草，眼前尚有茂先孱。
旃帛
作者：姚燮
朝代：清
体裁：七言绝句

旃帛连江拥甲斿，胭脂满地泼春愁。谁怜风雨屯军苦，绿酒红灯自画楼。
旃檀岭
作者：姚燮
朝代：清
体裁：七言律诗

青玉莲花上界池，罡风一劫已无枝。危坛独火丹升后，万郭清钟梦觉时。作气飞腾云出峡，将心沐浴露盈卮。三乘参得天龙妙，消受真香有白麋。
旃檀岭下庵
作者：姚燮
朝代：清
体裁：五言律诗

夹壁喳喳响，林深不见乌。瘦松能砺石，独沼但生芦。地僻猿踪满，僧贫佛面孤。萧然外尘障，能使客心逋。
旅夕感怀七章·其一
作者：姚燮
朝代：清
体裁：古风

太清廓无埃，至质为大文。但求生理足，鸟兽皆吾群。风凉感木落，日暖知草薰。时化辨了了，不资众议闻。守拙浚天巧，无间斯善勤。束志谢凌躐，亮彼哲士殷。
旅夕感怀七章·其七
作者：姚燮
朝代：清
体裁：古风

秉烛惜清夜，对影倾浊醪。澹如坐风雨，颇息机心劳。白雁堕空影，黄河去滔滔。天末清钟鸣，九野星辰高。去想渺难絷，真趣时一遭。操纵存吾心，尘浊何能嚣？
旅夕感怀七章·其三
作者：姚燮
朝代：清
体裁：古风

空梁燕唧唧，戢翼已将雏。食息有同命，似尔霜枝乌。至性匿难喻，禄养犹区区。未闻莱氏子，每在千里途。拊膺感平轼，破象嗟谲觚。载歌陟屺诗，惄焉心如荼。